Tidak wajar ahli Parlimen PH seru penggunaan Ivermectin sebagai ubat Covid-19, kata pakar

Tindakan beberapa ahli Parlimen Pakatan Harapan (PH) menyeru kepada penggunaan ubat Ivermectin untuk melawan Covid-19 semasa sidang Dewan Rakyat baru-baru ini disifatkan sebagai tidak wajar oleh pakar-pakar kesihatan.Pengerusi gerakan MedtweetMY Dr Khairul Hafidz berkata perdebatan mengenai Ivermectin timbul dengan kajian klinikal menunjukkan dapatan baik, namun kajian itu mempunyai kecacatan dan masih belum melepasi peringkat “peer review”.“Kajian Ivermectin yang digunakan oleh kebanyakan kebanyakan negara ditarik balik kerana didapati ada unsur plagiarism dan data yang menyeleweng,” katanya kepada MalaysiaNow.“Kajian inilah yang menyebabkan banyak negara mengambil keputusan ini. Di Malaysia dengan kajian-kajian yang ada, kita merasakan dapatan masih belum mencukupi untuk membuat keputusan bahawa Ivermectin boleh digunakan ke atas manusia.”Antara yang bertindak sedemikian ialah Ahli Parlimen Kota Raja Mohamad Sabu, Khalid Samad (Amanah-Shah Alam), R Sivarasiah (PKR-Sungai Buloh), Sim Tze Tzin (PKR-Bayan Baru), William Leong (PKR-Selayang), P. Prabakaran (PKR-Batu) dan Johari Abdul (PKR-Sungai Petani).Ia menimbulkan kegusaran ramai apabila kenyataan mereka mungkin digunakan pihak anti vaksin untuk tidak mengambil vaksin Covid-19.Ketua Pengarah Kesihatan Dr Noor Hisham Abdullah awal bulan ini memberitahu pihaknya tidak menolak kemungkinan meluluskan penggunaan Ivermectin bagi merawat pesakit Covid-19 jika terdapat bukti kukuh menjelaskan keberkesanan dan kesan sampingannya.KKM ketika ini hanya membenarkan penggunaan Ivermectin secara “off label” sehingga kajian menyeluruh dijalankan.Ivermectin merupakan sejenis ubat anti parasit yang digunakan bagi rawatan beberapa penyakit tropika.Justeru, katanya ahli-ahli Parlimen harus bersabar dan menunggu keputusan kajian klinikal yang dibuat di Malaysia menunjukkan keberkesanan yang baik.“Kemungkinan ahli-ahli Parlimen tidak mempunyai fakta yang cukup dan mungkin ada pihak yang telah menerangkan berkenaan Ivermectin kepada mereka dan pihak ahli-ahli Parlimen tidak mendapatkan kesahihan daripada KKM,” katanya.Katanya, kebimbangan orang ramai terhadap Covid-19 mungkin menjadi pemangkin terhadap gerakan mempromosikan ubat itu.Pakar kesihatan awam, Dr Sanjay Rampal berkata, prinsip yang berdasarkan bukti perlu digunakan untuk menilai keberkesanan dan keselamatan vaksin dan ubat.“Penting untuk kita menilai kesahihan laporan kajian secara kritikal sebelum menggunakannya.“Bukti keberkesanan Ivermectin datang dari kajian heterogenus yang kecil yang mungkin terdedah kepada pelbagai perkara yang berat sebelah,” katanya kepada MalaysiaNow.Sanjay berkata, gerakan Ivermectin bukanlah yang pertama bagi tujuan penggunaan semula satu-satu jenis ubat untuk digunakan kepada pesakit Covid-19.“Ketika kita mencari rawatan berkesan untuk Covid-19, beberapa pihak mempertikaikan kitaran pembangunan ubat yang panjang, kos tinggi untuk mengguna semula dadah dan keperluan ujian klinikal rawak yang sah.“Sejarah memberi amaran kepada kita mengenai perkara ini. Contohnya insiden Thalidomide pada 1960-an yang mana penggunaan ‘off-label’ ubat itu mengakibatkan kecacatan kongenital,” katanya.


Nasib pusat perlindungan haiwan selepas pandemik Covid-19

Joan Ng dan suaminya tidak pernah menyangka mereka akan menjadi tuan kepada tiga ekor anjing peliharaan yang diambil daripada pusat perlindungan haiwan ketika wabak Covid-19 sedang menggila pada hujung tahun 2020.
Ketika itu, virus merebak dengan cepat dan masih belum terdapat vaksin memaksa ekonomi dan sosial juga ditutup sepenuhnya.
Pasangan suami isteri itu berasa tidak senang hati apabila melayari media sosial dan mendapati banyak pusat perlindungan haiwan sedang bergelut dengan isu kewangan dan sumbangan makanan.
Lebih menyedihkan apabila banyak haiwan peliharaan di pusat perlindungan memerlukan keluarga angkat baru untuk dijadikan tempat baru menumpang kasih dan sayang.
"Masa itu saya dan suami fikir, kami perlu bertindak dengan cepat sebelum haiwan-haiwan itu mati kebuluran atau dibuang," kata Ng kepada MalaysiaNow.
Pada masa sama, dia juga memikirkan adakah ia merupakan keputusan terbaik untuk menyokong pusat-pusat perlindungan berdekatan kawasan rumahnya yang berdepan kesukaran akibat pelaksanaan perintah kawalan pergerakan (PKP).
"Pusat-pusat ini perlukan sukarelawan dan keluarga yang baru dengan segera. Saya dan suami pula bekerja dari rumah, kami terus memandu kereta ke Puchong dan ambil tiga ekor anjing dan seekor anak kucing," katanya sambil menambah ibunya yang menetap di Muar, Johor menjaga anak kucing tersebut.
Ng dan suaminya merupakan antara ratusan, mungkin juga ribuan rakyat Malaysia yang tampil menjadi sukarelawan dan "hero" yang tidak didendang kerana membantu pusat-pusat perlindungan haiwan di seluruh negara ketika pandemik yang teruk.
Sebelum itu, mereka hanyalah pencinta haiwan yang tidak pernah memiliki haiwan peliharaan sendiri.
Keadaan masih sukar
Sehingga kini, selepas empat bulan kerajaan mengumumkan negara memasuki fasa endemik Covid-19 pada April lalu, masih tiada rekod terkini berhubung jumlah pusat perlindungan yang menutup operasi disebabkan PKP.
Bagaimanapun, dalam beberapa minggu kebelakangan ini, ramai pihak yang mengendalikan pusat perlindungan dilihat membuat rayuan dalam talian memohon sumbangan awam demi kelangsungan dan kebajikan haiwan-haiwan yang dijaga.

Malah, ada juga yang membuat hantaran di media sosial menyatakan mereka tidak lagi mampu menerima mana-mana haiwan kerana tidak mempunyai sumber dan tenaga kerja yang mencukupi.
Di Facebook, beberapa kumpulan komuniti aktif berkongsi hebahan dan makluman tentang pusat-pusat perlindungan yang sedang memerlukan bantuan dana dan kewangan.
Tidak kurang juga pengumuman tentang pengambilan keluarga baru untuk haiwan-haiwan di pusat perlindungan masing-masing dengan menggunakan kempen slogan #kitajagahaiwan.
Terbiar
Tinjauan MalaysiaNow ke sebuah pusat perlindungan kucing terbiar di Putrajaya mendapati keadaannya yang sangat daif dan tidak dijaga dengan baik.
Seorang penjaga kebun di sebelah pusat perlindungan tersebut memberitahu, kesemua kucing di situ sudah pun dilepaskan berlegar-legar di kawasan berkenaan.
Katanya, kira-kira 38 ekor kucing jalanan yang dihantar ke situ sudah pun dibebaskan sejak tahun lalu kerana pengurusan tidak lagi mampu menjaga kesemua kucing tersebut.
"Dulu memang siapa-siapa sahaja hantar, mereka terima. Sekarang penjaga pun seorang sahaja. Lelaki umur 50-an.
"Tak boleh jaga dah. Kucing-kucing dilepaskan di sini. Ada yang tidak pergi jauh kerana tak pandai cari makan.
"Banyaknya, sudah tidak kelihatan lagi sejak itu," kata tukang kebun itu kepada MalaysiaNow.
Katanya, berkemungkinan besar kucing-kucing yang dibebaskan bertumpu di kawasan kuaters kerajaan berdekatan ataupun diambil oleh mana-mana individu untuk dipelihara.
Menurutnya, beberapa minggu lalu terdapat pihak yang tidak bertanggungjawab meletakkan beberapa ekor anak kucing di hadapan pusat perlindungan itu pada waktu malam.
Tanpa pilihan, pusat perlindungan itu meletakkan anak-anak kucing itu di bawah peliharaan mereka.
"Sekarang ada tiga ekor anak kucing tanpa ibu. Kasihan sebab tak dapat menyusu dengan ibu.
"Ada lagi satu sangkar ibu dan anak-anak. Makin membesar dah masih menunggu keluarga baru yang berminat untuk ambil mereka.
"Jika tiada siapa yang datang, kucing-kucing itu mungkin akan dilepaskan dalam sikit masa lagi,” katanya.
Dia memberitahu, kos pemeliharaan kucing-kucing di pusat perlindungan itu memakan belanja yang tinggi.
Ini termasuk kos makanan, ubat-ubatan dan lawatan ke klinik veterinar yang berjadual.
Sebelum pandemik, katanya, ramai pihak datang memberi sumbangan makanan dan susu selain sukarelawan yang membantu membersihkan sangkar di hujung minggu.
Akibat PKP, semua diarahkan berada di dalam rumah menyebabkan makin ramai melupakan kehadiran pusat perlindungan tersebut.
"Mungkin mereka pun tak tahu, pusat perlindungan ini masih ada lagi di sini menunggu khidmat dan bantuan mereka," katanya.


Zuraida akan dedah bukti ‘rahsia’ terhadap Anwar

Bekas ketua wanita PKR, Zuraida Kamaruddin akan mendedahkan bukti dakwaan salah laku seks membabitkan presidennya, Anwar Ibrahim, ketika perbicaraan tuntutan saman terhadapnya kerana melanggar perjanjian parti.Dalam pembelaannya yang difailkan di Mahkamah Tinggi Kuala Lumpur, Zuraida yang merupakan antara pemimpin PKR keluar daripada parti selepas berlaku krisis politik pada Februari lalu, mengatakan akan turut mengemukakan bukti elektronik di mahkamah yang tidak pernah didedahkan kepada umum sebelum ini.“Defendan menegaskan bahawa tuduhan-tuduhan mengenai salah laku seksual Anwar yang bertalu-talu dan juga status pengampunan penuh Anwar bukan sahaja menimbulkan ketidakselesaan di dalam PKR (semasa defendan masih lagi seorang ahli) tetapi yang sama juga menyebabkan ramai ahli termasuk Defendan untuk hilang kepercayaan di dalam Anwar dan juga hala tuju sebenar PKR,” kata Zuraida dalam satu kenyataan.Beliau juga mengatakan dua lelaki itu – Mohammed Yusoff Rawther dan Aidil Azim Abu Adam, akan dipanggil untuk memberi keterangan bagi pihak pembelaan.Kedua-duanya sebelum ini telah membuat laporan polis secara berasingan menuduh Anwar melakukan serangan seksual.Zuraida berkata, Yusoff terpaksa meluangkan masa selama empat jam di ibu pejabat polis Bukit Aman untuk melakukan ujian poligraf berhubung dakwaannya, tetapi Anwar menolak untuk melakukan perkara sama.Katanya, Anwar juga enggan mengemukakan saman terhadap Yusoff di atas dakwaan itu.Zuraida berkata, Aidil Azim juga membuat laporan polis terhadap Anwar, mengenai butiran mengejutkan berhubung salah laku seks dalam bentuk affidavit bersumpah yang disebarkan dalam media sosial.Sementara itu, Zuraida dalam pernyataan pembelaannya juga mempersoalkan pengampunan diraja yang diberikan kepada Anwar pada 2018, membolehkan beliau dibebaskan dari penjara, di mana presiden PKR itu menjalani hukuman selama lima tahun atas kesalahan meliwat.Katanya pengampunan itu mempunyai kecacatan kerana Lembaga Pengampunan tidak memenuhi korum sebelum mengemukakan syor kepada Agong.Katanya, Anwar juga enggan mengemukakan saman terhadap Yusoff di atas dakwaan itu.Dalam kenyataan setebal 21 muka surat itu, Zuraida mengatakan keluar daripada PKR kerana merasakan Anwar tidak layak memimpin parti ataupun negara.Anwar dinamakan oleh gabungan Pakatan Harapan (PH) bagi menggantikan Dr Mahathir Mohamad sebagai perdana menteri, tetapi peralihan kuasa itu tidak pernah berlaku.Pada Februari, kerajaan PH tumbang berikutan pengunduran Mahathir, dengan Zuraida bersama 10 lagi ahli Parlimen PKR keluar parti.Zuraida yang sudah tiga penggal menjadi ahli Parlimen menyertai PKR ketika ia ditubuhkaan pada 1999 mengatakan parti itu jauh tersasar daripada nilai dan objektif asal.Tambahnya “wajah sebenar PKR” hanya disedari selepas Anwar mengambil alih jawatan presiden pada tahun 2018.Antara lain, Zuraida turut menuduh Anwar mengamalkan nepotisme dalam pemilihan pengerusi PKR negeri mengenepikan pemimpin bahagian.“Dengan amalan nepotisme secara jelas dan nyata, Anwar melantik anak perempuannya sendiri, Nurul Izzah Anwar sebagai ketua PKR negeri Pulau Pinang. Tidak lama kemudian, Nurul Izzah dengan sendiri meletakkan jawatannya sebagai ketua PKR negeri Pulau Pinang.“Pelantikan bagi pemegang jawatan bagi jawatan-jawatan penting dibuat dan/atau dilantik tanpa berunding dengan timbalan presiden yang baru dipilih iaitu Azmin Ali atau pemegang jawatan baru yang terpilih,” kata Zuraida.PKR bertindak menyaman Zuraida, yang juga merupakan ahli Parlimen Ampang kerana meninggalkan parti itu, mengatakan beliau terikat dengan bon bernilai RM10 juta yang ditandatangani ketika bersama parti itu.Zuraida, yang merupakan menteri perumahan dan kerajaan tempatan yang menyertai Bersatu selepas itu, bagaimanapun berkata ikatan itu tidak termaktub dalam Perlembagaan, dan menambah tuntutan parti pampasan bernilai RM10 juta daripada ahli Parlimen yang belot berkemungkinan boleh menyebabkan penyalahgunaan proses demokrasi terutama melibatkan ahli politik yang kaya.“Jelas, prosiding di sini difailkan dengan objektif untuk menjatuhkan reputasi defendan di depan mata rakyat Malaysia dan juga untuk mendapatkan dana untuk membiayai PKR,” tambahnya.


Gred purata keputusan SPM terbaik dalam 5 tahun

Gred Purata Nasional (GPN untuk Sijil Pelajaran Malaysia (SPM) 2020 yang direkodkan pada 4.80 menunjukkan peningkatan daripada GPN tahun lalu (4.86) sekaligus menunjukkan pencapaian calon dalam peperiksaan itu meningkat meskipun terpaksa belajar dalam keadaan serba kekurangan akibat pandemik Covid-19, kata Menteri Pendidikan Radzi Jidin.Beliau berkata, keputusan SPM 2020 meneruskan trend peningkatan GPN sejak lima tahun berturut-turut dan analisa itu berdasarkan calon yang mendaftar kali pertama dan sekurang-kurangnya enam mata pelajaran selain menduduki sekurang-kurangnya satu mata pelajaran.Untuk rekod, nilai GPN yang lebih kecil menunjukkan peningkatan pencapaian calon yang lebih baik.Radzi berkata jurang pencapaian calon bandar dan luar bandar menurun daripada 0.44 mata (2019) kepada 0.3 (2020).“Pencapaian calon bandar dan luar bandar menunjukkan peningkatan, namun peningkatan calon luar bandar adalah lebih tinggi berbanding calon bandar.“Calon layak mendapat sijil meningkat daripada 86.72% (2019) kepada 88.68% (2020),” katanya pada sidang media di dalam talian hari ini.Katanya, 43 mata pelajaran menunjukkan peningkatan prestasi, 39 menunjukkan penurunan manakala satu mata pelajaran kekal.“Untuk calon 2020, terdapat lima mata pelajaran teras yang menunjukkan peningkatan iaitu matematik, sains, pendidikan Islam dan pendidikan moral.“Mata pelajaran yang menunjukkan penurunan ialah Bahasa Melayu dan Bahasa Inggeris,” tambahnya.Calon-calon boleh menyemak slip keputusan awal SPM secara online menerusi portal yang disediakan kementerian pendidikan (KPM), iaitu myresult1.moe.gov.my dan myyresult2.moe.gov.my.Slip keputusan penuh yang disertakan Jata Negara dan kod QR pula boleh dimuat turun mulai 14 Jun di laman sesawang myresult3.moe.gov.my.SPM 2020 berlangsung pada 22 Februari hingga 25 Mac 2021 untuk sesi pertama, manakala sesi kedua berlangsung pada 6 hingga 23 April 2021 membabitkan 401,105 calon berdaftar.


Hampir 15,000 kanak-kanak lengkap divaksinasi

Seramai 14,949 kanak-kanak berumur antara lima dan 11 tahun telah lengkap menerima dua dos vaksin Covid-19 menerusi Program Imunisasi Covid-19 Kebangsaan Kanak-Kanak (PICKids) setakat semalam, peningkatan lebih daripada dua kali ganda dalam tempoh 24 jam sahaja.Sehari sebelumnya, berdasarkan laman web CovidNow, hanya 6,129 kanak-kanak daripada kumpulan umur yang sama menerima dua dos vaksinasi Covid-19 sementara secara keseluruhan setakat ini, sejumlah 1,348,693 kanak-kanak telah menerima sekurang-kurangnya satu dos vaksin.Bagi remaja berusia 12 hingga 17 tahun, sejumlah 2,853,753 individu atau 91.7% telah lengkap divaksinasi, manakala 2,949,653 atau 94.8% menerima sekurang-kurangnya satu dos vaksin.Sementara itu, bagi populasi dewasa sebanyak 15,850,917 individu atau 67.4% telah menerima dos penggalak dan 22,954,771 atau 97.6% (dua dos) dan 23,230,565 atau 98.8% (satu dos).Semalam, sebanyak 15,708 dos vaksin diberikan melibatkan 2,178 suntikan pertama manakala 9,277 merupakan suntikan lengkap dan 4,253 suntikan dos penggalak menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) meningkat kepada 68,991,116.Sementara itu, menurut portal GitHub KKM, 30 kematian akibat Covid-19 direkodkan semalam dengan Kedah dan Perak merekodkan kematian tertinggi, masing-masing tujuh kes diikuti Kelantan dan Selangor, tiga kes.Pahang dan Pulau Pinang masing-masing merekodkan dua kes, sementara Johor, Melaka, Negeri Sembilan, Sarawak, Terengganu dan Kuala Lumpur masing-masing merekodkan satu kes.


Iklan jawatan kosong meningkat hampir 160,000 pada suku pertama 2022

Tawaran kekosongan jawatan diiklankan dalam talian melonjak kepada 159,148 pada suku pertama 2022 berbanding 90,218 pada tempoh sama tahun lepas, menurut Jabatan Perangkaan Malaysia (DOSM).Ketua Perangkawan Mohd Uzir Mahidin berkata pada asas bulanan suku pertama 2022, bilangan jawatan kosong yang diiklankan dalam talian adalah tertinggi pada Februari iaitu sebanyak 67,172 kekosongan.”Manakala bagi bulan Januari dan Mac, masing-masing berjumlah 48,924 dan 43,052 kekosongan,” katanya dalam kenyataan media Lanskap Penawaran Pekerjaan di Malaysia, bagi suku pertama 2022 hari ini.Katanya, analisis dikeluarkan secara suku tahunan ini, memaparkan statistik disusun berdasarkan kekosongan jawatan diiklankan dalam talian oleh beberapa portal pekerjaan swasta yang popular.Analisis ini juga menyediakan maklumat kekosongan jawatan yang ditawarkan oleh majikan secara dalam talian daripada pelbagai aspek seperti jenis pekerjaan, profil pekerjaan, lokasi, industri, kemahiran, bidang pengajian dan lain-lain.Mohd Uzir berkata pada suku pertama 2022, sebahagian besar majikan memerlukan pekerja dalam kategori profesional (44.9%) diikuti juruteknik dan profesional bersekutu (17.7%) dan Pengurus (11.3%).Mengikut susunan, lima pekerjaan paling popular ditawarkan dalam tempoh rujukan adalah profesional pengiklanan dan pemasaran, profesional bersekutu pentadbiran, pengarah urusan dan ketua eksekutif, akauntan dan juruaudit dan pembangun perisian.“Sementara itu, daripada perspektif ekonomi pula, sektor perdagangan borong dan runcit, pembaikan kenderaan bermotor dan motosikal menjadi sektor utama yang menyumbang kepada penawaran pekerjaan bagi pencari kerja pada suku pertama 2022.“Manakala, empat (4) lagi sektor dengan penawaran pekerjaan tertinggi adalah sektor pembuatan; aktiviti profesional, teknikal dan saintifik; aktiviti kewangan dan insurans/takaful serta aktiviti penginapan dan perkhidmatan makanan dan minuman,” katanya.Beliau berkata tiga pekerjaan kategori pendidikan dan latihan teknikal dan vokasional (TVET) mencatatkan jumlah kekosongan tertinggi pada suku pertama 2022 adalah profesional pengiklanan dan pemasaran, profesional bersekutu pentadbiran dan pembangun perisian.Profesional pengiklanan dan pemasaran, pengarah urusan dan ketua eksekutif serta akauntan dan juruaudit adalah pekerjaan kategori senarai pekerjaan kritikal (COL) tertinggi yang diiklankan dalam talian semasa tempoh rujukan. “Sementara itu, pekerjaan popular yang ditawarkan dalam kategori sains, teknologi, kejuruteraan dan matematik (STEM) pula adalah juruteknik, pereka grafik dan jurutera perisian”, katanya.Meneliti kepada penawaran jawatan kosong mengikut negeri pada suku pertama 2022, Uzir berkata Wilayah Persekutuan Kuala Lumpur merekodkan jumlah kekosongan pekerjaan tertinggi pada 42.7% diikuti Selangor (16.9%), Johor (7.3%), Pulau Pinang (3.9%) dan Melaka (1.7%).“Analisis terhadap jumlah kekosongan jawatan diiklankan dalam talian pada suku pertama 2022 secara keseluruhannya menunjukkan ekonomi masih dalam tempoh pemulihan selaras dengan peralihan fasa pandemik kepada endemik.“Dengan peralihan fasa ini, semua sektor ekonomi dan sempadan negara telah dibuka secara berperingkat dan ini diharapkan dapat mengurangkan impak pandemik, memulihkan ekonomi negara dan seterusnya mencipta lebih banyak peluang pekerjaan untuk diisi oleh pencari kerja,” katanya.


Kenapa ahli politik Malaysia mengikut Trump?

Pandemik Covid-19 telah terbukti menjadi penetapan semula utama bagi kebanyakan orang di seluruh dunia, dan ia juga sama di sini dalam drama politik Malaysia yang tidak pernah berakhir yang mana para pengawal tua masih berusaha untuk menggunakan apa sahaja yang tinggal demi pengaruh mereka yang semakin lemah.Keputusan sudah jelas bagi bekas perdana menteri dua kali Dr Mahathir Mohamad setelah dia mengundurkan diri secara tiba-tiba pada Februari 2020 ketika krisis Covid-19 negara hampir memuncak.Panggilan terakhirnya bersama Tengku Razaleigh Hamzah untuk menolak Belanjawan 2021 tidak diendahkan oleh ahli Parlimen, dengan memilih 111-108.Kedua-dua ahli politik yang sudah tua kini ditoleransi dengan lembut atas sebab kepemimpinan masa lalu mereka, tetapi tiada yang mendengar suara mereka lagi.Seorang lagi ahli politik yang belum menerima hari-harinya sudah berakhir adalah Anwar Ibrahim, yang terus menegaskan bahawa dia mendapat sokongan daripada majoriti ahli parlimen untuk menjadi perdana menteri Malaysia seterusnya.Seperti mana Presiden Amerika Syarikat Donald Trump diejek secara berleluasa kerana mengajukan tuntutan mahkamah yang mendakwa terdapat penipuan pilihan raya walaupun adanya bukti yang jelas bahawa dia telah kalah dalam pemilihan presiden, pemimpin pembangkang Anwar diketepikan oleh rakan-rakan pembangkang dalam Pakatan Harapan (PH).Gabungan pembangkang Sabah, yang terdiri daripada Parti Warisan Sabah, Upko dan DAP telah melangkah lebih jauh untuk menuntut perubahan dalam kepemimpinan PH Plus nasional.Terdapat banyak sebab mengapa ramai orang telah hilang kepercayaan terhadap Anwar, dengan yang terakhir adalah tuntutannya yang tidak berasas sejak September kerana memiliki “majoriti kukuh dan meyakinkan” untuk mengambil alih kerajaan persekutuan, tetapi tidak dapat mengumpulkan cukup sokongan bahkan untuk menentang Belanjawan 2021.Tetapi masalah Anwar bertapak lebih mendalam, dia bahkan mungkin dibatalkan kelayakannya sebagai ahli Parlimen Port Dickson sekiranya hukuman liwat keduanya yang menerima pengampunan daripada Agong sebelum ini dianggap tidak sah kerana gagal mengikuti proses sewajarnya, berdasarkan tuntutan yang kini belum selesai didengar.Sedangkan dalam PKR, ada tuntutan agar Anwar diganti sebagai presiden kerana penyokong utamanya telah meninggalkan parti.Bekas orang kanannya Mohamed Azmin Ali yang membina PKR semasa ketiadaan Anwar, kini bersama Perikatan Nasional yang memerintah kerajaan.Ramai yang mengatakan dakwaan skandal video yang meletus terhadap Azmin pada tahun 2019 mungkin mempunyai kaitan dengan Anwar walaupun tidak ada bukti yang dijumpai.Rafizi Ramli yang keluar setahun lalu selepas kalah jawatan nombor dua PKR kepada Azmin dan ramai yang melihat keperluan untuk dia kembali dengan kehebatan strategiknya, yang juga berperanan dalam membangun parti semasa ketiadaan Anwar sebelum ini.Anak perempuan Anwar sendiri, Nurul Izzah juga meninggalkan kepemimpinan PKR secara tiba-tiba pada tahun 2018, walaupun merupakan ahli politik yang popular, kerana banyak sebab yang disyaki ada kaitan dengan ego Anwar yang terlalu besar dan sombong.Mungkin pemimpin PKR yang paling popular yang pernah ada adalah isteri Anwar, Wan Azizah Wan Ismail, memilih untuk tetap tinggal dalam bayang-bayang walaupun ketika menjadi timbalan perdana menteri dan ramai yang akan menyambut kepemimpinannya yang baik jika dibandingkan dengan Anwar.Oleh itu, Anwar yang terus mengejar perhatian dengan dakwaan yang tiada bukti, mirip dengan tuduhan ‘berita palsu’ yang sewenang-wenangnya diperkatakan oleh Trump – menjadikannya lawak politik Malaysia yang perlu ditangani dengan cepat, seperti Covid-19.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


41 lagi korban akibat Covid, jumlah keseluruhan cecah 30,787

41 lagi korban akibat Covid-19 dilaporkan pada 9 Disember, menjadikan jumlah kematian keseluruhan dalam negara sebanyak30,787.Menurut data Github kementerian kesihatan (KKM), sembilan atau 14.6% daripada jumlah kematian direkodkan adalah kes kematian sebelum tiba di hospital (BID).Selangor mencatatkan jumlah kematian tertinggi sebanyak enam kes atau 14.6% diikuti Perak dan Sarawak dengan lima kes atau 12.2%.Johor, Kelantan, dan Pulau Pinang masing-masing melaporkan empat kematian, sementara tiga kes masing-masing di Kedah, Sabah dan Terengganu.Melaka, Pahang, Perlis dan Kuala Lumpur hanya melaporkan satu kes.Tiada kematian dilaporkan di Negeri Sembilan, Labuan dan Putrajaya.Sebanyak 5,446 kes baru dilaporkan semalam, menjadikan jumlah keseluruhan sebanyak 2,678,465.Setakat semalam, terdapat 60,856 kes aktif Covid-19 dan 5,427 pesakit pulih dilaporkan.


Graduan mahu pasaran kerja lebih dinamik pasca PRU15

Sejak tamat pengajian beberapa bulan lalu, Nurafiah Azizul Rahim dan Shahirah Qistina Mohd Redza, kedua-dua berusia 20 tahun, tidak membuang masa mencari kerja sementera menunggu tarikh graduasi.
Dua graduan bidang perbankan daripada Kolej Vokasional Gombak itu kini bekerja separuh masa di luar pengajian mereka.
Nurafiah bekerja di restoran manakala Shahirah bekerja di sebuah kedai bunga.
"Saya mencuba pelbagai aplikasi dan laman sesawang dalam talian seperti Indeed dan Jobstreet untuk mencari kerja.
“Tetapi sehingga hari ini masih belum ada rezeki," kata Nurafiah kepada MalaysiaNow.
Kedua-dua mereka meluangkan masa ke pameran pekerjaan anjuran Kementerian Perdagangan Antarabangsa dan Industri (Miti) di Taman Melawati, Gombak di Selangor baru-baru ini.
Menurut Shahirah pula, meskipun pameran seperti itu amat menggalakkan bagi graduan sepertinya, gadis itu berharap agar lebih banyak pekerjaan daripada pelbagai industri disediakan.
"Kita jangkakan ada syarikat daripada pelbagai sektor, tetapi banyak daripada bidang kejuruteraan atau teknologi," katanya.
Mereka berharap siapa pun yang akan membentuk kerajaan memberi perhatian kepada pasaran kerja tempatan dengan gaji yang bersesuaian.
Menurut mereka, sukar untuk menampung kehidupan di ibu kota dengan gaji minimum yang ditetapkan baru-baru ini, iaitu pada kadar RM1,500.
Pasaran pekerjaan di Malaysia dijangka terus mengukuh pada separuh kedua tahun ini. Sebagai rekod, firma penyelidikan MIDF Research mengunjurkan kadar pengangguran yang lebih rendah pada 2022, iaitu 3.8% berbanding 4.5%.
Namun tidak semua pihak mendapat manfaat dengan pengukuhan itu.
Meskipun pencarian kerja sering dikaitkan dengan graduan baru, tidak semua pencari kerja berada pada julat usia 20-an.
Mohammad Faizal yang berusia 45 tahun adalah antara pencari kerja yang bergelut untuk mendapatkan pekerjaan yang stabil.
Dia yang sebelum ini bekerja sebagai pegawai perolehan dalam bidang penjagaan kesihatan berkata, kontraknya dengan syarikat terdahulu tamat dan tidak diperbaharui.
"Saya ada mohon banyak jawatan kosong dan pernah ditemu duga sekali sahaja, namun tidak berjaya mengisi kekosongan itu.
"Walaupun peluang pekerjaan banyak, tetapi ramai juga yang sedang menganggur, malah ramai juga graduan baru yang menyertai pasaran kerja setiap tahun," katanya yang sudah beberapa bulan menganggur.
Faizal kini menyara keluarga dengan membuat kerja-kerja gig, namun persaingan yang ramai menyebabkan pendapatan dalam bidang ekonomi gig itu sedikit-sebanyak terjejas.
"Untuk golongan berusi macam saya, saya tak kisah peluang pekerjaan pada peringkat apa. Tetapi disebabkan usia, peluang itu tipis.
"Syarikat mahukan bakat muda kerana mereka mudah dibentuk dan mereka mahu membayar gaji rendah walaupun syarikat terutamanya syarikat pemula perlukan tenaga kerja berpengalaman," katanya.
Walaupun kerajaan tidak sepenuhnya mencampuri pasaran tenaga kerja, beberapa isu berkaitan dengan pasaran kerja dan buruh sudah ditekankan oleh pakar-pakar ekonomi.
Menurut mereka, Malaysia memerlukan reformasi buruh yang kritikal bagi mendepani isu-isu tersebut.
Lain pula ceritanya dengan Shahir Jalal, pemuda berusia 25 tahun yang mendapat kerja, namun berhenti kerana minat yang baru diteroka.
Shahir yang sebelum ini bekerja sebagai jurutera penghasilan di sebuah kilang di Klang, Selangor sedang mencari peluang dalam bidang teknologi.
"Saya hadir ke pameran ini mengharapkan ada pembukaan sebagai coder. Saya belajar sendiri coding dengan sebuah akademi swasta tempatan dan kini mendapat sijil perakuan kemahiran saya.
"Harapan saya agar kerajaan mewujudkan lebih banyak jawatan dalam bidang teknologi," katanya yang memohon beberapa kekosongan dalam pameran itu.
Dia mengubah haluan hidup kerana ingin mencari tempat kerja yang lebih dekat serta kerja pejabat yang kurang memenatkan berbanding kerja sebelum ini.
Bagi Ahmed Razman Abdul Latiff daripada Putra Business School, isu membabitkan pasaran kerja bukan sahaja memerlukan polisi kerajaan, malah anjakan daripada pihak swasta.
"Swasta harus meningkatkan kecekapan dari segi operasi dan juga pengurusan kos supaya mampu menggaji pekerja tempatan dengan tawaran yang lebih menarik tanpa menjejaskan keuntungan syarikat.
“Syarikat tempatan tidak boleh selama-lamanya bergantung kepada pekerja asing yang bergaji murah kerana ia tidak akan membantu syarikat untuk berdaya saing dan mampan dalam jangka masa panjang.
"Perniagaan yang tidak melaksanakan proses digitalisasi dan automasi akan berisiko tidak mampu bersaing lagi," katanya.
Kerajaan selepas ini katanya wajar melakukan intervensi dengan menggalakkan digitalisasi serta mengehadkan kemasukan pekerja asing, selain memberi insentif kepada majikan untuk mengambil pekerja tempatan yang berkemahiran tinggi.


Kerajaan akan tarik lesen operasi syarikat e-hailing jika langgar peraturan tambang

Lesen operasi syarikat pengendali e-hailing (EHO) boleh ditarik balik atau digantung jika mereka melanggar surcaj melebihi 200% daripada tambang asas iaitu antara 70 hingga 90 sen satu kilometer, kata Menteri Pengangkutan Wee Ka Siong.Beliau berkata Agensi Pengangkutan Awam Darat (APAD) telah diarahkan menyiasat perkara itu kerana surcaj tersebut telah diputuskan pada 2019 yang menjadi undang-undang yang telah dipersetujui.“Dari segi tambang asas untuk EHO mengenakan 70 sen hingga 90 sen satu kilometer. Mereka juga diberi kelonggaran mengenakan surcaj yang ada peraturan, melihat kepada permintaan dan penentuan harga dinamik,” katanya kepada pemberita.Beliau berkata demikian selepas mengumumkan penambahbaikan oleh Prasarana Malaysia Bhd untuk meningkatkan prestasi perkhidmatan.Wee juga mengingatkan supaya EHO tidak terus mendesak kerajaan dengan pelbagai permintaan dan alasan atau Kementerian Pengangkutan (MOT) terpaksa mengambil tindakan mengawal selia industri itu.“Jangan paksa saya, satu hari nanti saya terpaksa mengawal selia (industri e-hailing). Saya tidak mahu sehingga kami terpaksa ganggu ekonomi gig, sebab itu saya kata kita kena buat secara harmoni,” katanya.Mengenai alasan tambang mahal kerana permintaan mendadak susulan pengeluaran RM10,000 Kumpulan Wang Simpanan Pekerja (KWSP) dan tidak cukup pemandu, Wee berkata alasan itu tidak masuk akal.Selain itu, beliau menyifatkan dakwaan EHO bahawa MOT tidak membantu industri e-hailing sebagai amat mengecewakan kerana kerajaan telah memberi kemudahan kepada mereka untuk mencari pekerja.Namun, katanya, mereka meminta keistimewaan supaya Lesen Kenderaan Pengangkutan Awam (PSV) untuk pemandu e-hailling dimansuhkan.“Kepada mereka yang mahu berkecimpung menjadi pemandu e-hailling mereka perlu mendapatkan PSV, ia adalah dasar yang jelas,” katanya.Wee juga berkata EHO tidak boleh menyalahkan MOT sekiranya mereka tidak boleh mencari pemandu kerana mereka telah diberi kelonggaran untuk kursus PSV yang dikendalikan di syarikat masing-masing.Beliau turut menyeru orang ramai yang mengalami tambang e-hailing empat kali ganda tinggi supaya tampil membuat laporan rasmi dan MOT tidak akan teragak-agak mengambil tindakan jika laporan itu didapati betul.Beliau berkata ketika ini sebanyak 28 syarikat e-hailling yang beroperasi di Lembah Klang termasuk yang berkapasiti kecil selain perkhidmatan teksi.Katanya ini membolehkan pengguna membuat pilihan menggunakan perkhidmatan yang lebih murah sekiranya tambang yang ditawarkan tidak munasabah. Selain itu Wee turut menegaskan bahawa MOT tidak memihak kepada EHO, ketika diminta mengulas kenyataan Gabungan Persatuan-Persatuan Pengguna (Fomca) dan Persatuan Pengguna Islam Malaysia (PPIM) mengenai perkara itu.


Raja Arab Saudi salur bantuan Covid-19 kepada Malaysia

Raja Arab Saudi, Raja Salman Abdul Abdulaziz Al-Saud menitahkan “King Salman Centre for Relief and Humanitarian Action” supaya segera menyalurkan sumbangan peralatan perubatan dan sebarang keperluan untuk membantu Malaysia menangani cabaran Covid-19.Menteri Kanan Luar Negeri Hishammuddin Hussein berkata perkara itu baru sahaja dimaklumkan kepadanya ketika berhubung dengan Putera Mahkota Arab Saudi Mohammed Salman Abdulaziz Al-Saud.Hishammuddin menyifatkan ia satu penghormatan besar dan benar-benar melambangkan ketulusan kerajaan Arab Saudi dalam menjalinkan persahabatan dengan Malaysia.“Bagi pihak Kerajaan Malaysia, menjunjung kasih buat Baginda Raja Salman, Putera Mahkota Mohammed Salman Abdulaziz Al-Saud dan dan Kerajaan Arab Saudi atas kebaikan serta keprihatinan yang sangat mendalam ini,” katanya dalam hantaran Facebooknya, hari ini.Hishammuddin berkata beliau akan terus bekerjasama rapat dengan Putera Mahkota Arab Saudi bagi memperincikan bentuk keperluan terkini yang Malaysia perlukan sekali gus memastikan titah Penjaga Dua Masjid Suci itu berjalan lancar.Agensi Berita Saudi melaporkan Raja Salman telah menitahkan King Salman Humanitarian Aid and Relief Center (KSrelief) supaya segera menyalurkan Malaysia bantuan bagi menangani kesan pandemik Covid-19.Bantuan itu termasuk satu juta dos vaksin Covid-19, peralatan perubatan, penjagaan dan rawatan, bekalan pencegahan dan lain-lain keperluan perubatan.


Buruh bunuh rakan tuntut hutang RM300 dihukum gantung

Akibat bunuh rakan tuntut hutang RM300, seorang buruh kasar dijatuhi hukuman gantung sampai mati oleh Mahkamah Tinggi hari ini selepas dia didapati bersalah melakukan perbuatan itu tiga tahun lepas di Lahad Datu.Hakim Lim Hock Leng menjatuhkan hukuman itu terhadap warga Filipina, Robin Radjani Saih, 49, selepas mendapati pihak pembelaan gagal menimbulkan keraguan munasabah terhadap kes pendakwaan.Terdahulu, Lim dalam penghakimannya berkata mahkamah mendapati bahawa pihak pendakwaan telah membuktikan elemen pembunuhan yang melangkaui keraguan munasabah.“Pembelaan tertuduh menyatakan tertuduh diprovokasi adalah tidak munasabah, mengambil kira hujah pendakwaan bahawa ketika kejadian cuaca panas, namun tertuduh memakai baju dua lapis serta sweater (baju sejuk) hanya untuk satu tujuan, menyorok parang di dalam baju dengan niat membunuh mangsa,” katanya.Berdasarkan kertas pertuduhan, Robin didakwa membunuh Fazrin Ibrahim berusia 30 tahun ketika kejadian, di simpang masuk Taman Warisan, Lahad Datu antara 1.20 tengah hari hingga 1.40 tengah hari pada 24 April 2018.Dia didakwa mengikut Seksyen 302 Kanun Keseksaan yang memperuntukkan hukuman gantung sampai mati.Sepanjang perbicaraan, pihak pendakwaan memanggil sembilan saksi manakala pembelaan memanggil seorang saksi iaitu tertuduh sendiri untuk memberi keterangan.Pendakwaan dikendalikan timbalan pendakwa raya Mohammed Ali Imran manakala tertuduh diwakili peguam Darmin Achok.Media sebelum ini melaporkan seorang lelaki maut dengan lehernya hampir putus akibat dikelar oleh rakannya menggunakan parang, manakala adik ipar mangsa berusia 11 tahun cedera di jari akibat terkena libasan parang, selepas mangsa dpercayai meminta suspek membayar hutang berjumlah RM300.Ketika kejadian, mangsa sedang memandu dan adik ipar mangsa tertidur di tempat duduk hadapan kereta manakala suspek berada di tempat duduk belakang yang bertindak mengelar leher mangsa dari arah belakang menggunakan parang.


Sorry.


GTA tak mungkin kerjasama dengan BN, PH dan PN selepas PRU15, kata Dr Mahathir

Tidak mungkin untuk Gerakan Tanah Air (GTA) menjalinkan kerjasama dengan Barisan Nasional (BN), Pakatan Harapan (PH) dan Perikatan Nasional (PN) bagi membentuk kerajaan Persekutuan selepas Pilihan Raya Umum ke-15 (PRU15), kata Pengerusi GTA Dr Mahathir Mohamad.
Ini kerana beliau berkata GTA hanya mahu menjalin kerjasama dengan parti yang sependirian dengan gabungan itu, dan tidak mungkin untuk bekerjasama dengan mana-mana pemimpin atau parti terpalit isu rasuah.
Pengerusi Pejuang itu berkata bagi Gabungan Rakyat Sabah (GRS), GTA akan mengkaji dengan lebih lanjut sekiranya gabungan yang membentuk kerajaan Sabah itu, menyatakan minat untuk berkerjasama selepas PRU15.
“Kerjasama kita kena pilih (pemimpin dan parti), mungkin (kerjasama) semua mungkin, cuma tidak mungkin kita berkerjasama dengan BN, PN dan PN,” katanya pada sidang media selepas Ceramah Perdana Pejuang Negeri Sabah di Papar hari ini.
Turut hadir isterinya Dr Siti Hasmah Mohamad Ali dan Ketua Pejuang Sabah Nicholas Sylvester.
GTA merupakan pakatan empat parti politik iaitu Pejuang, Parti Bumiputera Perkasa Malaysia (Putra), Parti Barisan Jemaah Islamiah Se-Malaysia (Berjasa) dan Parti Perikatan India Muslim Nasional (Iman) serta gabungan badan bukan kerajaan yang membentuk Gagasan Bangsa (GB).
Pada PRU15, calon GTA bertanding menggunakan logo Pejuang kecuali di Kelantan yang menggunakan logo Putra.
GRS pula dianggotai Bersatu, Parti Bersatu Sabah (PBS), Parti Solidariti Tanah Airku (Star), Parti Maju Sabah (SAPP) dan Pertubuhan Kebangsaan Sabah Bersatu (Usno) yang menjalin kerjasama dengan BN bagi mentadbir negeri itu.
Sementara itu, Dr Mahathir berkata pemimpin di Sabah tidak boleh menghadkan pergerakan mereka hanya di Negeri di Bawah Bayu itu sekiranya bercita-cita untuk menjadi perdana menteri, sebaliknya perlu mendapatkan sokongan di Semenanjung dan juga Sarawak.
Beliau berkata Perlembagaan Malaysia tidak menghadkan individu dari mana-mana kawasan di negara ini untuk menjadi perdana menteri namun individu itu perlu mendapatkan sokongan untuk memegang jawatan itu.
“Orang Sabah pun layak jadi perdana menteri, masalahnya populariti sama ada dapat sokongan atau tidak, kita harap mereka datang ke semenanjung juga Sarawak, supaya mereka boleh dikenali,” katanya.
Ditanya tentang Presiden Parti Warisan Mohd Shafie Apdal yang membawa partinya ke semenanjung, Dr Mahathir berkata Shafie mempunyai hak menjadi perdana menteri menurut Perlembagaan, namun perlu mendapatkan sokongan jika mempunyai niat sedemikian.


Laporan polis dibuat berhubung dakwaan ketua hakim negara terlibat konspirasi kes Najib-Zahid

Pejabat ketua pendaftar Mahkamah Persekutuan hari ini membuat satu laporan polis berhubung tuduhan bekas menteri Wilayah Persekutuan Shahrir Samad di laman Facebook terhadap Ketua Hakim Negara Tengku Maimun Tuan Mat, mengatakan wujud konspirasi antara pemimpin politik dan beliau.Dalam sebuah kenyataan, pejabat itu turut berkata antara tuduhan tersebut mendakwa Tengku Maimun bersetuju membantu mempercepatkan kes dan jatuh hukum terhadap bekas perdana menteri Najib Razak dan presiden Umno Ahmad Zahid Hamidi.“Satu laporan polis telah dibuat oleh pejabat ini menafikan tuduhan-tuduhan wujudnya konspirasi, pakatan sulit atau pakatan haram antara pemimpin politik dan ketua hakim negara,” katanya sambil menambah Tengku Maimun tidak pernah berkomunikasi dengan mana-mana pemimpin politik berhubung kes mahkamah dua pemimpin Umno itu.Menurut kenyataan itu, kes-kes yang belum selesai di mahkamah hendaklah berjalan dan diteruskan mengikut undang-undang tanpa sebarang campur tangan ketua hakim negara atau individu lain.Semalam, laman “Facebook Shahrir Samad – Tok Uban” membuat hantaran mempersoalkan kandungan dokumen tular yang mengatakan wujud konspirasi antara pemimpin beberapa parti politik termasuk dari PAS, Bersatu, dan Pejuang untuk mempercepatkan jatuh hukum terhadap Najib Razak yang disabitkan kesalahan rasuah berkait dana RM42 juta SRC International.“Kalau betul apa yang terdedah itu adalah pendapat ‘TSMY’ (Muhyiddin Yassin), maka ianya membayangkan sudah berlakunya satu konspirasi dan pakatan haram antara pemimpin politik dengan AG (peguam negara) dan CJ (ketua hakim negara).“Kalau betul, sudah berlaku kerosakan sistem ‘judiciary’ dan kehakiman negara,” kata hantaran itu.Bagaimanapun, Naib Presiden PAS Ahmad Samsuri Mokhtar menafikan kandungan dokumen tersebut dan menyifatkannya sebagai sampah dan tidak boleh dipercayai.Dalam pada itu, pejabat pendaftar Mahkamah Persekutuan turut menegaskan pihak yang bertanggungjawab membuat dan menyebarkan tuduhan-tuduhan tersebut bertujuan memburukkan imej dan menyebabkan orang awam hilang kepercayaan terhadap badan kehakiman.“Selain itu, tuduhan-tuduhan ini bertujuan untuk subvert pentadbiran keadilan dari segi perbicaraan kes yang belum selesai terhadap Najib dan Zahid,” katanya.


5 terkorban dalam serangan Rusia di timur laut Ukraine

Sekurang-kurangnya lima maut manakala 13 lagi cedera dalam beberapa serangan yang dilancarkan tentera Rusia di Kharkiv, bandar kedua terbesar di timur laut Ukraine.Ketua Jabatan Kesihatan Kharkiv, Maksym Khaustov, mengesahkan kematian tersebut adalah akibat beberapa serangan yang menyebabkan kebakaran di beberapa kawasan di bandar itu.Bumbung bangunan juga rosak teruk dalam serangan ke atas kawasan perumahan di tengah bandar itu.Kereta bomba bergegas ke semua kawasan bagi memadam kebakaran di tingkat atas bangunan yang terkena serangan peluru berpandu tentera Rusia.Serangan itu mencetuskan rasa cemas di jalan raya, dengan penduduk melarikan diri manakala kereta bergegas meninggalkan tempat kejadian.Wartawan AFP melaporkan lima kebakaran manakala seorang penduduk setempat berkata dia terdengar antara enam hingga lapan serangan peluru berpandu.Sejak berundur dari kawasan utara untuk menawan Kyiv, Kremlin memperhebatkan serangan terhadap bahagian timur Ukraine, termasuk Kharkiv yang terletak hanya 21 kilometer dari sempadan Rusia.Jumaat lalu, serangan terhadap kawasan kediaman di bandar itu dilaporkan meragut 10 nyawa manakala dua orang lagi maut akibat serangan tentera Rusia Sabtu lalu.


Kes import Omicron di Indonesia meningkat

Kes import Omicron yang pertama kali dikesan di Indonesia pada 15 Disember telah meningkatkan kepada 46 kes sehingga Ahad, kata jurucakap kementerian kesihatan Indonesia Siti Nadia Tarmidzi.Terbaru, 25 kes yang dikesan semasa kuarantin adalah warganegaranya yang pulang dari Arab Saudi, Emiriah Arab Bersatu, Kenya, Mesir, Malawi, Malaysia, Sepanyol, Turki dan United Kingdom.Satu lagi kes melibatkan warganegara Nigeria dan seorang pekerja kesihatan tempatan bertugas di pusat isolasi di Wisma Atlet, Jakarta Utara.“Saat ini sebagian besar telah menjalani kuarantin di Wisma Atlet dan sebahagian lagi di Rumah Sakit Penyakit Infeksi Sulianti Saroso,” katanya lagi.Beberapa kes dikesan setelah mereka menjalani kuarantin wajib lebih dari tiga hari membuktikan 10 hari adalah tempoh tepat untuk mencegah varian itu menular keluar daripada pusat isolasi.


Jakoa komited tingkatkan kesedaran vaksinasi dalam kalangan Orang Asli

Jabatan Kemajuan Orang Asli (Jakoa) akan memainkan peranan lebih besar bagi memastikan masyarakat Orang Asli turut menyertai Program Imunisasi Covid-19 Kebangsaan.Timbalan Menteri Pembangunan Luar Bandar Abdul Rahman Mohamad berkata kempen dengan lebih agresif akan dilakukan Jakoa bagi meningkatkan kesedaran Orang Asli tentang bahaya Covid-19 serta pentingnya pengambilan vaksin bagi mencegah jangkitan itu.“Setakat ini jumlah mereka yang mendaftar untuk pengambilan vaksin Covid-19 terlalu rendah.”“Jakoa komited untuk meningkatkan kesedaran dan bergerak bersama untuk menghentikan wabak Covid-19,” katanya ketika melawat Perkampungan Orang Asli Sungai Berua semalam.Turut hadir pada lawatan itu, Timbalan Menteri Perdagangan Dalam Negeri dan Hal Ehwal Pengguna Rosol Wahid yang juga ahli Parlimen Hulu Terengganu.Menurut Abdul Rahman Jakoa telah mengedarkan 79,041 borang pendaftaran dan daripada jumlah itu seramai 15,307 orang telah menyatakan persetujuan mereka untuk menerima suntikan vaksin setakat ini.“Jumlah yang bersetuju menerima vaksin menunjukkan bahawa kesedaran Orang Asli untuk divaksin perlu dipertingkatkan dengan lebih agresif lagi,” katanya.Untuk rekod, seramai 3,018 Orang Asli telah menerima dos pertama vaksin dan sejumlah 1,330 individu telah menerima dos vaksin kedua.Sehubungan itu, beliau berkata kementerian bersama Jakoa dan pihak berkaitan akan memperluaskan program penerangan mengenai kepentingan vaksin kepada Orang Asli melalui pelbagai kaedah termasuk secara dalam talian.“Mungkin mereka ini tidak mendapat penjelasan yang sebenar. Untuk itu, kementerian akan menyusun kembali strategi dan program dengan agensi-agensi berkaitan,” katanya.


Ordinan darurat perlu dibahas di Dewan Rakyat bagi kemakmuran demokrasi, kata ahli akademik

Ordinan darurat yang diisytiharkan atas perkenan Yang di-Pertuan Agong Sultan Abdullah perlu dibentang dan dibahaskan dalam sesi Dewan Rakyat, selagi mana Seri Paduka belum memperkenan untuk membatalkan ordinan berkenaan.Penyandang Kursi Institusi Raja-Raja Melayu Universiti Teknologi Mara (UiTM), Dr Shamrahayu Ab Aziz berkata perkara itu termaktub dalam Perkara 150, Fasal 3, Perlembagaan Persekutuan.“Sekiranya Seri Paduka tidak perkenankan lagi ordinan itu untuk ditarik balik, maka apabila Parlimen bersidang, ia boleh dirungkaikan dan tindakan terbaik adalah dengan membahaskan ordinan ini yang saya fikir boleh menyelesaikan segala kekusutan ketika ini.“Selain itu perbahasan ini juga boleh mendatangkan kemakmuran kepada demokrasi dan sekiranya perundangan itu diikut, ia akan menunjukkan ketelusan kerajaan,” katanya dalam program Ruang Bicara bertajuk Subplot Ordinan Darurat di Bernama TV semalam.Menjelaskan secara lebih lanjut, Shamrahayu berkata Parlimen masih perlu merungkai dan membahaskan perihal ordinan darurat ini meskipun ia dijadual akan tamat pada 1 Ogos 2021.Beliau berkata sekiranya tidak dibahaskan, Perkara 150 Fasal 7 membolehkan ordinan darurat ini diteruskan selama enam bulan lagi selepas tarikh tamat pada 1 Ogos 2021.Dalam pada itu, Shamrahayu berkata teguran Yang di-Pertuan Agong semalam menerusi kenyataan yang dikeluarkan oleh Istana Negara perlu diambil sebagai pengajaran oleh setiap pihak bahawa prinsip raja berpelembagaan kini memasuki dimensi baharu.Menurutnya dalam perkembangan terkini, Seri Paduka dilihat boleh menasihati, memberi amaran dan menyuarakan pandangan baginda kepada pihak kerajaan.Dalam kenyataan Istana Negara, Sultan Abdullah menzahirkan rasa amat dukacita dengan kenyataan di Parlimen Isnin lepas bahawa kerajaan telah membatalkan semua ordinan darurat walhal ia belum lagi diperkenan Seri Paduka.Sultan Abdullah juga amat dukacita kerana apa yang telah diperkenan dan dititahkan kepada Menteri di Jabatan Perdana Menteri (Parlimen dan Undang-Undang) Takiyuddin Hassan serta Peguam Negara Idrus Harun bahawa cadangan pembatalan semua ordinan darurat dibentang dan dibahaskan di Parlimen bagi tujuan dirungkaikan tidak dilaksanakan.


Majlis pengebumian cetus kluster baru di Sabah

Majlis pengebumian mencetuskan satu kluster baru Covid-19 di Kota Belud iaitu kluster Tampasuk, dengan 29 kes positif dikesan setakat ini hasil daripada 159 ujian saringan yang dilakukan terhadap kontak rapat.Menteri Kerajaan Tempatan dan Perumahan Sabah Masidi Manjun berkata kes indeks melibatkan seorang juruwang bank wanita berusia 32 tahun disahkan positif pada 26 Julai lepas dengan mengalami gejala demam, sakit badan, sakit tekak, selesema dan batuk.“Kesemua 29 individu yang positif ini telah dirujuk ke Hospital Queen Elizabeth dan pusat kuarantin dan rawatan Covid-19 berisiko rendah untuk rawatan dan pengasingan,” katanya menerusi sebuah kenyataan.Sementara itu, Masidi yang juga jurucakap Covid-19 negeri berkata sebanyak 949 kes baru kes positif Covid-19 direkodkan di Sabah semalam, menurun berbanding 1,010 kes yang dicatatkan pada Selasa.Beliau berkata saringan kontak rapat terus menjadi penyumbang utama iaitu sebanyak 570 kes atau 60.06% kepada jumlah kes keseluruhan, manakala 201 kes atau 21.18 peratus adalah daripada kategori saringan bergejala dan selebihnya saringan kategori lain.Masidi pada masa sama turut meminta pemimpin masyarakat, ketua kampung dan ketua mukim agar terus mengingatkan penduduk di kawasan masing-masing sama ada Muslim atau bukan Muslim, supaya tidak mengadakan sebarang majlis selepas pengebumian seperti kenduri, tahlil dan sebagainya.Katanya, ia penting bagi mengelakkan penularan jangkitan yang berpotensi mencetuskan kluster baru yang semakin meningkat ketika ini khususnya berkaitan penganjuran majlis sosial.


256 kes buang bayi dalam tempoh 2 tahun sejak 2020

Sejumlah 256 kes pembuangan bayi direkodkan sepanjang 2020 hingga 2022 berdasarkan statistik polis, kata Menteri Pembangunan Wanita, Keluarga dan Masyarakat Nancy Shukri.
Beliau berkata dalam usaha menangani isu itu, kementerian melaksanakan pelbagai inisiatif advokasi dan kesedaran bagi memupuk keprihatinan dalam kalangan masyarakat terhadap kesihatan reproduktif menerusi Lembaga Penduduk dan Pembangunan Keluarga Negara (LPPKN).
"Usaha ini adalah untuk membantu orang awam khususnya remaja untuk mengelakkan diri daripada terjerumus ke kancah masalah sosial seperti mengandung luar nikah dan sebagainya.
"Dalam hal ini, LPPKN telah melancarkan Dasar dan Pelan Tindakan Pendidikan Kesihatan Reproduktif dan Sosial (Pekerti) yang telah dibangunkan sejak tahun 2009 dan dikemas kini pada 2022," katanya pada sesi soal jawab di Dewan Negara hari ini.
Nancy menjawab soalan Amir Md Ghazali yang ingin tahu bilangan kes buang bayi yang direkodkan sepanjang 2020 hingga 2022 mengikut pecahan negeri dan rancangan pihak kementerian untuk mengatasi isu pergaulan bebas sehingga melahirkan anak tidak sah taraf.
Beliau berkata Pekerti bermatlamat meningkatkan kesedaran semua pihak berkaitan pendidikan kesihatan reproduktif dan melahirkan masyarakat penyayang, bertanggungjawab dan berdaya tahan serta mengamalkan gaya hidup sihat.
Katanya di bawah pelan tindakan itu, pembangunan kemahiran kesihatan reproduktif yang sihat dan selamat ditekankan menerusi pendidikan formal di sekolah atau tidak formal di luar sekolah.
"Antara usaha pendidikan tidak formal yang dilaksanakan adalah melalui Pusat Remaja KafeTEEN dan meningkatkan kompetensi pendidik termasuk memperkasa ibu bapa dan juga golongan Orang Kurang Upaya (OKU) berkaitan isu kesihatan reproduktif.
"Di bawah Program Pekerti, LPPKN mendirikan 18 Pusat Remaja KafeTEEN, tujuannya untuk meningkatkan akses kepada maklumat serta perkhidmatan kesihatan reproduktif, khidmat kaunseling psikososial dan program pendidikan dan pembangunan kemahiran untuk remaja," katanya dan menambah sehingga kini lebih 840,000 remaja telah menerima manfaat daripada program di pusat itu.


Mahathir beri amaran Najib akan bebas jika Umno menang PRU15

Pengerusi Pejuang Dr Mahathir Mohamad meramalkan bekas perdana menteri Najib Razak akan dibebaskan dari penjara jika Barisan Nasional (BN) yang terpalit rasuah memenangi pilihan raya umum (PRU) akan datang.
Najib mula menjalani hukuman penjara 12 tahun pada Ogos lalu selepas gagal mengenepikan sabitan dan hukuman dalam kes penyelewengan dana RM42 juta SRC International.
Kini, Malaysia dijangka mengadakan PRU dalam tempoh beberapa minggu akan datang selepas Perdana Menteri Ismail Sabri Yaakob membubarkan Parlimen pada Isnin selepas tekanan hebat diterimanya dari Umno yang merupakan parti beliau sendiri.
Bercakap sehari kemudian, Mahathir memberi amaran bahawa Umno akan segera membebaskan Najib dari penjara melalui pengampunan diraja serta menggugurkan puluhan pertuduhan rasuah lain jika memenangi parti itu memenangi PRU.
"Sekiranya mereka berjaya menang dan membentuk kerajaan, itu adalah objektif pertama, bukan tentang kebajikan rakyat," kata Mahathir, yang pernah dua kali menjadi perdana menteri, pada sidang akhbar.
Beliau berkata pendakwaan jenayah terhadap Presiden Umno Ahmad Zahid Hamidi, yang menghadapi 47 pertuduhan rasuah  juga akan digugurkan.
Kedua-dua Najib dan Zahid kekal mengatakan mereka tidak bersalah dan menjadi mangsa dendam politik.
Mereka berdua didakwa, bersama pemimpin parti lain, selepas Umno kalah dalam Pilihan Raya Umum ke-14 pada 2018 selepas pengundi menghukum parti itu kerana skandal 1MDB dan rasuah.
Setelah memimpin negara selama 22 tahun sehingga 2003, Mahathir yang sudah bersara telah membentuk gabungan untuk mengalahkan Najib, namun Pakatan Harapan yang dibentuk bersama parti pembangkang lain itu runtuh pada 2020, menyebabkan Mahathir meletakkan jawatan sebagai perdana menteri dan Umno kembali menduduki pentadbiran kerajaan di bawah Perikatan Nasional.
Pada usia 97 tahun, Mahathir berkata beliau akan mempertahankan kerusi Parlimen Langkawi dalam pilihan raya akan datang, dan bersedia bekerjasama dengan sesiapa sahaja untuk mengalahkan Umno.
Umno kini mahu mandat yang lebih besar dalam pilihan raya akan datang bagi membentuk kerajaan sendiri, tanpa rakan gabungan yang berada di bawah pentadbiran diterajui Ismail.
Walaupun Najib menyifatkan hukuman dan sabitannya adalah dendam politik, namun skandal 1MDB menyaksikan beliau turut terlibat di mana sekurang-kurangnya enam negara telah membuka siasatan.
Penyiasat berkata kira-kira AS$4.5 bilion telah diselewengkan dari 1MDB - sebuah syarikat yang diasaskan Najib semasa tahun pertamanya pentadbirannya sebagai perdana menteri pada 2009 - sementara lebih AS$1 bilion dimasukkan ke akaun yang dikaitkan dengan beliau.
Jabatan Kehakiman AS menggelar skandal itu sebagai siasatan kleptokrasi terbesar pernah dijalankannya.
Pemimpin pembangkang yang lain juga membidas Umno kerana mendesak pilihan raya lebih awal ketika ekonomi negara masih lembab.
"Salah satu objektif Umno dalam PRU kali ini adalah adalah untuk membebaskan Najib dan protagonis lain dalam skandal 1MDB daripada sebarang jenayah," kata pemimpin veteran DAP Lim Kit Siang.


Kerajaan umum bantuan tambahan RM100 untuk golongan B40

Perdana Menteri Ismail Sabri Yaakob hari ini mengumumkan tambahan sebanyak RM100 Bantuan Keluarga Malaysia (BKM) bagi setiap isi rumah golongan B40 dan RM50 bagi golongan bujang di bawah inisiatif tersebut.Pada sidang media yang disiarkan siaran langsung hari ini, Ismail berkata ia adalah bagi meringankan beban kos sara hidup susulan penarikan semula subsidi sementara minyak masak dan beberapa komoditi lain yang berkuat kuasa 1 Julai depan.Beliau berkata bantuan tunai itu akan melibatkan tambahan peruntukan sebanyak RM630 juta di mana ia akan dibayar bersekali dengan fasa kedua BKM dan bakal memberikan manfaat kepada 8.6 juta penerima yang terdiri daripada empat juta isi rumah, 1.2 juta warga emas dan 3.4 individu bujang.“Setiap penerima yang layak akan menerima bayaran secara berperingkat mulai 27 Jun 2022 (Isnin) melibatkan jumlah peruntukan sebanyak RM1.74 bilion,” katanya. Ismail turut memberikan penjelasan berhubung subsidi minyak masak, mengatakan subsidi yang diperkenalkan untuk minyak masak kampit sejak 2007 akan dikekalkan.
 Bagaimanapun, subsidi sementara melibatkan minyak masak botol dua hingga 5kg yang diperkenalkan pada tahun lalu bagi meringankan beban orang ramai sepanjang pandemik ditarik balik kerana tidak lagi menepati matlamat yang digariskan sebelum ini.“Bagaimanapun, kerajaan mendapati minyak masak berbotol yang disubsidi banyak diselewengkan oleh pihak industri, komersial dan aktiviti penyeludupan. “Sehubungan dengan itu, kerajaan membuat keputusan mulai 1 Julai 2022 untuk tidak lagi menyambung subsidi untuk minyak masak berbotol kerana objektif awal program ini adalah untuk membantu golongan terkesan pandemik.“Subsidi minyak masak kampit sahaja yang akan diteruskan dan kerajaan yakin subsidi sebanyak 60,000 tan metrik sebulan adalah mencukupi untuk kegunaan Keluarga Malaysia,” katanya.Semalam, Menteri Perdagangan Dalam Negeri dan Hal Ehwal Pengguna Alexander Nanta Linggi berkata subsidi minyak masak botol akan dihentikan mulai 1 Julai, selain pemansuhan harga siling ayam dan telur.Bagaimanapun, subsidi minyak masak kampit 1kg yang ditawarkan kepada pengguna pada harga RM2.50 sepeket akan diteruskan.Beliau juga berkata harga ayam akan diapungkan dan bergantung kepada kuasa pasaran, manakala bantuan kewangan akan disasarkan kepada golongan yang memerlukan.


PBKD lulus pendaftaran bersyarat bagi vaksin AstraZeneca

Pihak Berkuasa Kawalan Dadah (PBKD) bersetuju meluluskan pendaftaran secara bersyarat bagi produk vaksin Covid-19 “Vaccine AstraZeneca Solution for Injection” untuk kegunaan semasa bencana.Ketua Pengarah Kesihatan Dr Noor Hisham Abdullah berkata keputusan pendaftaran bersyarat bagi produk yang dibekalkan melalui fasiliti Covax oleh pengilang SK Bioscience Co Limited, Korea Selatan itu dibuat dalam mesyuarat PBKD kali ke-355 hari ini.“Pendaftaran vaksin Covid-19 yang dibekalkan melalui fasiliti Covax dilaksanakan melalui mekanisme perakuan ke atas kelulusan Penyenaraian Penggunaan Kecemasan  (EUL) yang diumumkan oleh Pertubuhan Kesihatan Sedunia (WHO) pada 15 Februari lalu,” katanya dalam satu kenyataan hari ini.Dr Noor Hisham berkata Bahagian Regulatori Farmasi Negara (NPRA) akan terus memantau dan menilai data-data tambahan serta terkini berkaitan produk vaksin berkenaan.“Ini bagi memastikan keberkesanan dan keselamatannya sentiasa dikemas kini dan perbandingan manfaat-risiko (benefit over risk) vaksin ini kekal positif,” katanya.Selain itu, beliau berkata pihaknya akan sentiasa mempertingkatkan tahap kesihatan awam dalam memerangi wabak Covid-19 melalui perolehan bekalan vaksin yang dinilai daripada aspek kualiti, keselamatan dan keberkesanan oleh NPRA serta diluluskan oleh PBKD.“Kerajaan juga komited untuk memastikan penduduk dewasa Malaysia mencapai imuniti kelompok selaras dengan sasaran Program Imunisasi Covid-19 Kebangsaan,” katanya.


Kompaun RM1.1 juta dibayar Ahmad Maslan adalah pemulangan aset, kata SPRM

Suruhanjaya Pencegahan Rasuah Malaysia (SPRM) hari ini berkata kompaun yang dibayar oleh Ahli Parlimen Pontian Ahmad Maslan adalah satu tindakan punitif terhadapnya, menjelaskan kompaun tersebut adalah satu bentuk pemulangan aset di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA 2001).SPRM berkata Ahmad sebelum ini pernah ditawarkan kompaun tersebut pada Oktober 2019 namun memilih untuk dibicarakan di mahkamah pada ketika itu.“Sehubungan itu, beliau dituduh dengan dua pertuduhan di bawah Seksyen 4(1) dan Seksyen 32(8)(c) AMLATFPUAA 2001 pada 20 Januari 2020.“Semasa tempoh perbicaraan berjalan, beliau telah mengemukakan representasi dan bersetuju kembali untuk membayar kompaun tersebut,” kata SPRM dalam satu kenyataan hari ini.Menurut SPRM, tindakan kompaun yang dikenakan terhadap Ahmad merupakan satu tindakan punitif terhadap mana-mana individu yang terlibat dan merupakan satu bentuk pemulangan aset di bawah AMLATFPUAA 2001.”Terdahulu, Mahkamah Tinggi Kuala Lumpur membebaskan ahli Parlimen Pontian itu di atas dua pertuduhan gagal mengisytiharkan RM2 juta diterima daripada bekas perdana menteri Najib Razak dan memberi kenyataan palsu selepas Ahmad membayar kompaun sebanyak RM1.1 juta semalam.Hakim Ahmad Shahrir Mohd Salleh memutuskan demikian selepas timbalan pendakwa raya (TPR) Mohd Mukhzany Fariz Mohd Mokhtar memaklumkan mahkamah bahawa pihak pendakwaan menarik balik kedua-dua pertuduhan terhadap Ahmad berikutan tertuduh bersetuju membayar kompaun berjumlah RM1.1 juta, semalam.Berdasarkan pertuduhan pertama, Ahmad, didakwa menerima wang RM2 juta daripada Najib, yang dipercayai sebagai hasil aktiviti yang menyalahi undang-undang, melalui cek AmIslamic Bank Berhad bertarikh 27 November 2013, dan cek itu ditunaikan sendiri oleh Ahmad, pada hari yang sama.Kesalahan itu didakwa dilakukan pada 30 April 2014 di Lembaga Hasil Dalam Negeri (LHDN) Cawangan Duta, Kompleks Pejabat Kerajaan, Jalan Tuanku Abdul Halim.Pertuduhan dikemukakan mengikut Seksyen 4(1)(a) Akta Pencegahan Pengubahan Wang Haram dan Pencegahan Pembiayaan Keganasan 2001, yang membawa hukuman penjara maksimum lima tahun atau denda atau kedua-duanya, jika sabit kesalahan.Bagi pertuduhan kedua beliau dituduh memberi pernyataan palsu kepada SPRM ketika percakapannya dirakam oleh pegawai penyiasat iaitu Ketua Penolong Kanan Penguasa Mohd Zairi Zainal, antara jam 2.45 petang hingga 3.30 petang pada 4 Julai 2019, di bilik sidang media, Bangunan Parlimen, Jalan Parlimen berhubung cek itu.


Bagi Ahmad Maslan, Zahid Hamidi ’mangsa kezaliman besar’

Setiausaha Agung Umno Ahmad Maslan tegas mempertahankan bos partinya, Ahmad Zahid Hamidi berhubung tuduhan mengadakan pakatan rahsia dengan PKR baru-baru ini bagi membentuk sentimen dalam kalangan perwakilan Perhimpunan Agung Umno selain pertuduhan jenayah yang sedang dihadapinya.Ahmad, yang juga merupakan timbalan menteri ketika Zahid merupakan timbalan perdana menteri dalam pentadbiran Barisan Nasional (BN) sebelum ini berkata, presiden Umno itu menjadi mangsa kezaliman sejak penggal pertama Dr Mahathir Mohamad menjadi perdana menteri.“Zahid dizalimi, bukan sekali tapi dua kali kezaliman yang besar,” kata Ahmad dalam program temu bual isu semasa MalaysiaNow, Talk, Now.“Pertama, kalau kita lihat sejarah dirinya, dia satu-satunya presiden Umno yang pernah ditangkap di bawah ISA, dan dia pernah masuk penjara, itu dari segi sejarahnya,” katanya merujuk kepada penahanan Zahid pada tahun 1998 mengikut Akta Keselamatan Dalam Negeri (ISA) kerana kaitannya dengan gerakan reformasi Anwar Ibrahim.Ahmad berkata, 47 pertuduhan pengubahan wang haram, pecah amanah dan rasuah yang dihadapi Zahid ketika ini juga adalah contoh kezaliman terhadap Zahid.Beliau juga mendakwa bahawa Zahid dihadapkan ke mahkamah kerana enggan membubarkan Umno dan bergabung dengan Bersatu.Menurutnya, Zahid telah diminta melakukan demikian namun presiden Umno itu tidak melayan permintaan tersebut.“Dan akhirnya kerana tidak ada layanan terhadap permintaan itu, maka beliau diheret ke mahkamah atas perkara yang melibatkan yayasannya sendiri.”Ahmad turut berkata, Zahid layak diberi jawatan timbalan perdana menteri “atau jawatan yang lebih tinggi daripada itu.”Pada bulan Oktober tahun lalu, MalaysiaNow mendedahkan kandungan surat sokongan yang ditandatangani Zahid dan bekas perdana menteri Najib Razak terhadap usaha Anwar menggulingkan kerajaan Perikatan Nasional (PN).Zahid juga didedahkan mendekati Perdana Menteri Muhyiddin Yassin dengan harapan beliau dibebaskan daripada pertuduhan jenayahnya.Presiden Umno itu kembali menjadi perhatian baru-baru ini apabila beliau bersama Najib menggesa agar Umno memutuskan hubungan dengan Bersatu dan kerajaan PN.Usul Zahid itu juga turut mendapat sokongan para perwakilan perhimpunan agung Umno pada Mac lalu.Sokongan yang ditunjukkan dalam perhimpunan tersebut disifatkan sebagai kejayaan Zahid membungkam pemimpin yang tidak bersetuju dengan rancangan Umno mengambil jalan bersendirian dalam berdepan pilihan raya.Bagaimanapun, beberapa hari selepas perhimpunan agung, Zahid terlibat dalam kontroversi baru susulan pembongkaran sebuah perbualan telefonnya dengan Anwar.Dalam rakaman perbualan telefon itu beliau didengar menerima ucapan tahniah dan penghargaan presiden PKR itu kerana mendapat sokongan daripada perwakilan Umno.Ahmad bagaimanapun enggan mempercayai suara dalam rakaman audio tersebut adalah suara Zahid, walaupun beberapa ahli politik Umno termasuk Annuar Musa dan bekas orang kuat PKR Mohamed Azmin Ali mengenal pasti suara Zahid dan Anwar dalam klip audio tersebut.Ahmad berkata Zahid menjadi mangsa teknologi pengklonan suara, dengan mengatakan ia sudah wujud dua tahun yang lalu.“Dua tahun yang sudah, saya ada membaca bagaimana voice cloning dibuat.“Itu dua tahun yang sudah, sekarang ini lebih canggih digital voice cloning ini,” kata Ahmad kepada Talk, Now.Dalam temu bual tersebut, Ahmad yang terkenal di media sosial kerana mempertahankan keputusan kerajaan BN memperkenalkan cukai barang dan perkhidmatan (GST) itu turut berbicara bagaimana beliau menghadapi pengkritiknya di media sosial, dan berkongsi pandangan bagaimana beliau dapat terus bertahan bertahun-tahun dalam politik.“Saya kena teruk, tetapi saya tahu apa yang saya buat itu betul.“Satu masa, satu ketika, akhirnya saya tahu orang akan faham kenapa pentingnya GST, maka saya tak kisahlah apa mereka cakap,” katanya.


Najib hadir mesyuarat lembaga pengarah 1MDB dan PetroSaudi di London, kata Ismee

Mahkamah Tinggi diberitahu bahawa kehadiran Najib Razak dalam mesyuarat bersama ahli lembaga pengarah (BOD) 1Malaysia Development Berhad (1MDB) dan wakil PetroSaudi International (PSI) di London, United Kingdom pada Mei 2011 menunjukkan usaha sama 1MDB dengan PSI adalah betul.Bekas Pengarah Bukan Eksekutif 1MDB Ismee Ismail, 57, berkata mesyuarat itu telah diadakan di sebuah bilik suite yang Najib menginap di Hotel Dorchester, London dalam sesi lawatan BOD 1MDB ke pejabat PSI pada Mei 2011.“Pada sesi lawatan tersebut, kami (ahli lembaga pengarah) telah dibawa ke pejabat PSI dan telah makan tengah hari bersama. Seterusnya, kami telah menghadiri mesyuarat dengan Najib dan dua bekas pengarah PSI, Patrick Mahoney dan Tarek Obaid di bilik suite tersebut.“Seingat saya, saya juga ternampak kelibat ahli perniagaan dalam buruan, Low Taek Jho or Jho Low di bilik suite itu,” katanya yang turut memaklumkan Jho Low tidak turut serta dalam mesyuarat berkenaan.Saksi pendakwaan ke-13 itu berkata demikian semasa membacakan pernyataan saksinya pada perbicaraan rasuah dan pengubahan wang haram dana RM2.3 bilion milik 1MDB yang dihadapi bekas perdana menteri itu.Terdahulu, Ismee berkata lawatan ke pejabat PSI di London telah diatur pihak pengurusan 1MDB atas permintaan Pengerusi 1MDB, Che Lodin Wok Kamarudin kerana 1MDB tidak mempunyai sebarang pengetahuan mengenai PSI dan ingin bersemuka dengan wakil syarikat itu.“Perjumpaan tersebut diadakan sewaktu Najib berada di London tetapi saya tidak pasti kenapa ia perlu dilakukan sewaktu beliau (Najib) berada di sana.“Kehadiran Najib pada mesyuarat di Hotel Dorchester itu menunjukkan usaha sama antara 1MDB dan PSI adalah betul. Ahli lembaga pengarah turut berpuas hati apabila melihat pejabat PSI dan beranggapan bahawa syarikat tersebut adalah satu syarikat tulen,” katanya.Bagaimanapun, Ismee berkata tiada sebarang agenda spesifik dibincangkan dan perjumpaan hanya mengenai pelaburan yang boleh dijalankan antara PSI dan 1MDB secara umum sahaja.Sebelum ini, mahkamah diberitahu pada 28 September 2009, 1MDB telah menandatangani perjanjian usaha sama dengan PSI, yang 1MDB perlu membayar AS$1 bilion untuk memperoleh 40% pegangan dalam syarikat itu manakala PetroSaudi Holdings Cayman (sebuah syarikat dikatakan anak syarikat PSI) hanya menyuntik aset bernilai US$108 juta bagi mendapat 60% saham.Sementara itu, Ismee berkata beliau dan bekas ketua pegawai eksekutif 1MDB Shahrol Azral Ibrahim Halmi bersetuju untuk menandatangani resolusi penangguhan terbitan bon Islamic Medium Term Notes (IMTN) berjumlah RM5 bilion pada 22 Mei 2009 kerana Sultan Terengganu Sultan Mizan Zainal Abidin mahu ia ditangguhkan.“Selepas kami menandatangani resolusi itu, kami telah berjumpa Najib di kediamannya di Jalan Langgak Duta bagi menerangkan apa yang berlaku ketika perjumpaan bersama Sultan Mizan di Istana Terengganu.“Selepas mendengar penjelasan kami, respons pertama Najib pada ketika itu adalah “mengapa anda tandatangan (resolusi) itu” dan “mengapa kami (Ismee dan Shahrol Azral) tidak memohon kepada Tuanku untuk memberikan masa kepada kami untuk berfikir.”“Apa yang saya mampu katakan kepada Najib, ia adalah titah daripada Tuanku, jadi apa yang mampu kami lakukan. Saya beranggapan dengan reaksi dan intonasi suara Najib, beliau mahu terbitan bon IMTN itu diteruskan,” katanya.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung hari ini.


Kerja penambahbaikan, senggara aset loji rawatan air Selangor siap

Kerja-kerja penambahbaikan dan penyenggaraan aset kritikal di Loji Rawatan Air Sungai Selangor Fasa 1 (LRA SSP1) telah siap dilaksanakan 5 pagi tadi.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri dalam kenyataan memaklumkan, setakat 6 pagi sistem rawatan air di LRA SSP1 telah distabilkan dan bekalan air telah mula disalurkan ke sistem agihan bekalan air.“Bekalan kepada para pengguna akan mula disalurkan secara berperingkat-peringkat pada jam 5 petang ini,” katanya.Bagaimanapun beliau berkata tempoh masa gangguan dan pemulihan bekalan air di kawasan terjejas, berbeza bergantung kepada jarak lokasi premis pengguna dan tekanan air pada sistem agihan bekalan air.Penduduk di 998 kawasan sekitar Lembah Klang mula mengalami gangguan bekalan air bermula semalam berikutan kerja penambahbaikan dan penyenggaraan berkenaan, dengan daerah terlibat antaranya Wilayah Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor.Elina berkata Air Selangor terus menggerakkan bantuan air alternatif melalui lori-lori tangki ke premis kritikal seperti hospital, pusat dialisis, pusat kuarantin dan rawatan Covid-19 (PKRC) dan pusat pemberian vaksin (PPV) serta untuk upacara pengebumian.Pengguna boleh merujuk kesemua saluran komunikasi rasmi seperti aplikasi Air Selangor, Facebook, Instagram dan Twitter atau hubungi Air Selangor di talian 15300 atau mengajukan sebarang pertanyaan dan aduan di pusat bantuan di laman sesawang www.airselangor.com dan aplikasi Air Selangor.


Pendengaran rayuan Najib dapatkan dokumen bank 10 Mei

Pendengaran rayuan Najib Razak mendapatkan dokumen yang didakwa mempunyai kaitan dengan pembelaannya dalam perbicaraan kes membabitkan penyelewengan dana RM2.3 bilion milik 1Malaysia Development Bhd (1MDB) telah dijadualkan semula ke 10 Mei.Tarikh itu ditetapkan berikutan pengurusan kes yang diadakan hari ini di hadapan timbalan pendaftar Mahkamah Rayuan Nurul Azrina Mohamed Yusof.Timbalan pendakwa raya Mohamad Mustaffa P. Kunyalam mewakili pihak pendakwaan manakala Nur Syahirah Hanapiah mewakili bekas perdana menteri menghadiri prosiding pengurusan kes itu.“Mahkamah menetapkan pendengaran pada 10 Mei. Penghujahan telah difailkan oleh pihak-pihak,” kata Mohamad Mustaffa kepada media.Pendengaran rayuan itu pada mulanya ditetapkan pada 16 Mac (semalam) tetapi tidak dijalankan.Pada 12 Julai 2021, hakim Mahkamah Tinggi Collin Lawrence Sequerah menolak permohonan Najib untuk mendapatkan dokumen melibatkan bank pelaburan Amerika Syarikat Goldman Sachs, ahli keluarga bekas Gabenor Bank Negara (BNM) Zeti Akhtar Aziz dan ahli perniagaan dalam buruan Low Taek Jho atau Jho Low.Pada 24 Mac tahun lepas, Najib memfailkan notis usul memohon perintah mahkamah bagi pihak pendakwaan mengemukakan beberapa pernyataan perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd, dan Central Holdings Ltd, yang dipercayai ada kaitan dengan Jho Low dan keluarga Zeti dalam kes 1MDB yang dihadapinya.Ahli Parlimen Pekan itu memfailkan permohonan kedua pada 7 April tahun lalu, bagi mendapatkan dokumen perjanjian sulit antara kerajaan Malaysia dan Goldman Sachs Group pada 2020 dan transkrip atau laporan forensik terhadap telefon bekas rakan kongsi Goldman Sachs di Asia, Tim Leissner.Najib dibicarakan atas empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram melibatkan jumlah yang sama.Perbicaraan kes itu didengar di hadapan hakim Mahkamah Tinggi Sequerah.


98.18% dari 1.6 juta penjawat awam lengkap divaksinasi

Jumlah penjawat awam yang telah lengkap menerima vaksin Covid-19 mencecah 98.18% setakat ini, kata Menteri di Jabatan Perdana Menteri (Tugas-Tugas Khas) Abdul Latiff Ahmad.Ini bermakna hanya baki 1.92% dari 1.6 juta penjawat awam yang belum mengambil vaksin itu, katanya.“Program vaksinasi ini masih lagi berjalan dan dibuat secara sukarela termasuk kepada kakitangan awam,” katanya pada sesi soal jawab persidangan Dewan Rakyat di sini hari ini.Beliau menjawab soalan Shahruddin Md Salleh (Pejuang-Sri Gading) yang meminta penjelasan tentang status dan hak penjawat awam yang tidak mahu mengambil vaksin dan adakah kerajaan akan mengenakan tindakan undang-undang terhadap penjawat awam itu.Menjawab soalan tambahan Shahruddin mengenai bagaimana memastikan orang awam yang enggan mengambil vaksin tidak menjejaskan kesihatan orang awam lain, Abdul Latif berkata setakat ini kerajaan belum bercadang mewajibkan pengambilan vaksin seperti di negara lain contohnya Singapura dan Kanada.Namun katanya, kerajaan setakat ini menggunakan pendekatan melarang mereka yang enggan menerima vaksin menikmati kemudahan termasuk tidak boleh makan di dalam kedai makan atau aktiviti lain yang boleh dinikmati oleh mereka yang telah lengkap vaksin.“Dengan cara begini lama-lama mereka akan sedar, mereka tidak boleh hidup tanpa mengikuti nikmat yang orang lain (dapat), mereka juga terdedah kepada risiko jangkitan teruk jika dijangkiti Covid-19,” katanya.Beliau berkata kerajaan akan terus melakukan libat urus dengan orang awam termasuk masyarakat Orang Asli bagi memastikan semua golongan sasar menerima vaksin.


40 syarikat produksi terima dana kandungan digital bernilai RM13.9 juta

Sebanyak 40 syarikat produksi menerima surat tawaran Pelan Langkah Segera Ekonomi Industri Kreatif (Pelaksana) Dana Kandungan Digital (DKD) yang keseluruhannya bernilai RM13.927 juta daripada Perbadanan Kemajuan Filem Nasional Malaysia (FINAS).Menteri Komunikasi dan Multimedia Saifuddin Abdullah berkata DKD bertujuan membantu memperkasakan semula industri kreatif yang terjejas akibat impak pandemik Covid-19.Beliau berkata selain itu, objektif DKD ialah menjana semula ekonomi industri kreatif tanah air melalui kerjasama dengan pihak swasta membabitkan stesen televisyen dan penyiaran tempatan selain memperbanyakkan pemilikan Hak Cipta Kandungan dalam kalangan penerbit tempatan bagi penjanaan keuntungan di masa hadapan.“Saya berharap agar semua penerima DKD ini dapat menghasilkan karya kreatif yang berkualiti sekali gus merancakkan semula industri ini sejajar dengan matlamat kita bersama untuk ke persada antarabangsa,” katanya dalam majlis penyerahan surat tawaran Pelaksana DKD Sesi 1 2020 yang berlangsung secara maya hari ini.Turut hadir Pengerusi Finas Zakaria Abdul Hamid dan Ketua Pegawai Eksekutif Ahmad Idham Ahmad Nadzri.Saifuddin berkata Kementerian Komunikasi dan Multimedia melalui Finas sentiasa menyokong dan membantu penggiat industri terutama melalui inisiatif Pelaksana yang bertujuan memastikan industri kreatif terus berkembang walaupun terkesan dengan penularan pandemik Covid-19.Justeru, beliau berkata setiap penggiat harus mengambil peluang yang telah diberikan bagi memajukan lagi industri perfileman negara.Saifuddin juga berharap dalam Rancangan Malaysia Ke-12 yang akan dilancarkan tahun hadapan, kerajaan memperuntukkan RM550 juta untuk DKD bagi merancakkan industri kreatif termasuk filem, muzik dan animasi.


Pilihan raya junta Myanmar bakal cetus keganasan lebih buruk, kata PBB

Pilihan raya yang dirancang junta Myanmar tahun ini bakal mencetuskan keganasan lebih buruk, kata utusan khas Pertubuhan Bangsa-bangsa Bersatu (PBB) hari ini, sambil menggesa masyarakat antarabangsa bersatu bersama pembangkang negara itu.
Myanmar bergolak sejak tentera menggulingkan kerajaan Aung San Suu Kyi hampir dua tahun lalu, dengan mendakwa penipuan besar-besaran semasa pilihan raya yang dimenangi partinya pada 2020.
Darurat yang dikenakan junta akan tamat pada penghujung Januari, dan mengikut Perlembagaan pihak berkuasa perlu mengadakan pilihan raya dalam masa terdekat.
Mana-mana pilihan raya yang dikendalikan oleh tentera "akan menyemarakkan keganasan yang lebih besar, memanjangkan konflik dan menyukarkan penyuburan demokrasi dan kestabilan," kata utusan khas PBB Noeleen Heyzer dalam satu kenyataan.
Beliau menyeru masyarakat antarabangsa untuk "menjalin kedudukan bersatu yang lebih kukuh" pada pilihan raya yang akan diadakan nanti.
Amerika Syarikat berkata sebarang pilihan raya hanya "palsu" semata-mata. Rakan rapat junta Moscow berkata ia menyokong mengadakan pengundian.
Jurucakap setiausaha agung PBB Antonio Guterres berkata beliau "prihatin dengan hasrat yang dinyatakan oleh tentera untuk mengadakan pilihan raya di tengah-tengah... sekatan berterusan, ugutan dan gangguan terhadap pemimpin politik, aktivis masyarakat sivil dan wartawan".
"Tanpa syarat yang membenarkan rakyat Myanmar menggunakan hak politik mereka secara bebas, pilihan raya yang dicadangkan itu berisiko memburukkan lagi ketidakstabilan," menurut kenyataan itu.
Junta memberi tempoh dua bulan kepada parti politik sedia ada dan calon untuk mendaftar semula di bawah undang-undang pilihan raya baharu yang ketat bulan ini, sekali gus ia memberi bayangan bahawa pilihan raya akan diadakan tahun ini.
Pemerhati berkata pengundian yang dirancang tidak mungkin bebas dan adil dalam keadaan sekarang.
Majlis Keselamatan PBB meluluskan resolusi pertamanya mengenai situasi di Myanmar bulan lalu, dengan menggesa junta membebaskan Suu Kyi dan semua "banduan yang ditahan sewenang-wenangnya".
Anggota tetap Majlis Keselamatan dari China dan Rusia mengundi untuk berkecuali, memilih untuk tidak menggunakan kuasa berikutan pindaan pada perkataan itu.
India yang mempunyai hubungan rapat dengan junta turut mengundi untuk berkecuali.
Usaha diplomatik untuk menyelesaikan kebuntuan di Myanmar yang diketuai PBB dan blok serantau Asia Tenggara mencapai sedikit kemajuan, dengan jeneral enggan terlibat dengan pihak lawan.
Heyzer bertemu pemimpin kanan junta di Naypyidaw pada Ogos tahun lalu semasa lawatan pertamanya, 10 bulan selepas pelantikannya.
Pertemuan itu mendapat kritikan daripada junta dan penentang tentera.
Beliau dinafikan hak untuk berjumpa Suu Kyi dan pegawai junta kemudiannya menuduhnya mengeluarkan "kenyataan berat sebelah" tentang apa yang dibincangkan.


KKM beri cuti, saring kesihatan mental elak petugas kesihatan alami tekanan melampau

Petugas kesihatan yang terlibat dalam pengendalian wabak Covid-19 akan diberikan cuti tanpa rekod dengan persetujuan ketua jabatan bagi mengelakkan gejala tekanan yang melampau atau lesu upaya.Ketua Pengarah Kesihatan Dr Noor Hisham Abdullah berkata saringan kesihatan mental juga akan sentiasa dilaksana ke atas kakitangan kesihatan dan petugas barisan hadapan dari semasa ke semasa bagi mengenal pasti mereka yang mempunyai tanda-tanda awal tekanan, keresahan serta kemurungan.Beliau berkata langkah itu merupakan antara inisiatif yang diwujudkan oleh kementerian kesihatan (KKM) bagi menangani gejala tekanan melampau khususnya dalam kalangan kakitangan kesihatan dan petugas barisan hadapan sepanjang tempoh pandemik Covid-19.“Bantuan psikologi akan diberikan kepada mereka yang bermasalah dan dirujuk kepada kaunselor atau pakar psikiatri mengikut keperluan,” menurutnya dalam sebuah kenyataan.Dr Noor Hisham berkata petugas akan diberikan kad pemberitahuan kesihatan mental apabila selesai menjalankan tugas bagi pemantauan kendiri tahap kesihatan mental mereka.Katanya selain mengamalkan konsep pusingan kerja, pasukan Perkhidmatan Kesihatan Mental dan Sokongan Psikososial (MHPSS) KKM akan ditempatkan di pusat kuarantin dan rawatan Covid-19 berisiko rendah (PKRC) seperti di Taman Ekspo Pertanian Malaysia Serdang untuk memberikan perkhidmatan kaunseling serta intervensi psikososial kepada kakitangan dan pesakit.Beliau turut menggesa semua petugas barisan hadapan untuk sentiasa mengambil berat aspek kesihatan mental di samping komitmen yang tidak berbelah bagi dalam memberi perkhidmatan dan rawatan kepada pesakit khususnya sepanjang tempoh melawan pandemik Covid-19.Dr Noor Hisham berkata pasukan MHPSS akan sentiasa berkolaborasi dengan pelbagai agensi dan kementerian bagi menangani masalah lesu upaya dalam kalangan petugas kesihatan serta mengambil tindakan yang sesuai untuk mencegah masalah ini daripada terus berlaku.“Bantuan serta kaunseling sentiasa akan dihulurkan kepada mana-mana individu yang memerlukan khususnya petugas barisan hadapan,” katanya.Kajian yang dijalankan ke atas 893 petugas kesihatan mengenai Prevalen dan ‘Faktor-Faktor yang Mempengaruhi Lesu Upaya Dalam Kalangan Petugas Barisan Hadapan di Malaysia Semasa Pandemik Covid-19’ mendapati prevalen lesu upaya berkaitan peribadi ialah sebanyak 53.8%.Beliau berkata paling tinggi (lesu upaya berkaitan peribadi) ialah dalam kalangan pegawai farmasi dan petugas kesihatan di peringkat daerah.Dr Noor Hisham berkata prevalen lesu upaya berkaitan pekerjaan ialah sebanyak 39.1% yang menyaksikan penolong pegawai kesihatan persekitaran dan petugas makmal mencatatkan peratusan tertinggi.Katanya prevalen lesu upaya berkaitan pesakit ialah sebanyak 17.4% dalam kalangan paramedik dan petugas kesihatan di hospital swasta.Antara faktor yang mencetus situasi lesu upaya dalam kalangan petugas kesihatan ialah bebanan tugas yang tinggi, ketidakpastian tempoh pandemik yang panjang, adaptasi terhadap prosedur operasi standard yang pelbagai, rancangan kerjaya terganggu serta kesulitan mengimbangkan keluarga dan kerjaya.


958 kes baru Covid-19, 956 pulih, 3 lagi kematian dilaporkan

Sebanyak 956 pesakit dilaporkan sembuh sepenuhnya menjadikan angka keseluruhan mereka yang pulih berjumlah 39,088 kes atau 74.3%, kata Ketua Pengarah Kesihatan Dr Noor Hisham Abdullah,Noor Hisham dalam sidang media hariannya berkata terdapat 958 kes baru jangkitan Covid-19 termasuk lima jangkitan import, menjadikan angka keseluruhan penularan dalam negara berjumlah 52,638.“Sabah mencatatkan sebanyak 512 kes baru atau 53.4% daripada kes keseluruhan,” katanya.Tambahnya sebanyak 13,221 kes aktif sedang menerima rawatan di hospital, 110 pesakit di tempat di Unit Rawatan Rapi termasuk 42 memerlukan bantuan alat pernafasan.“Tiga lagi kes kematian turut dilaporkan menjadikan jumlah mangsa yang maut seramai 329 orang,” katanya.


Kerajaan fail permohonan batal ‘final award’ berhubung tuntutan waris sultan Sulu

Kerajaan telah memfailkan permohonan untuk membatalkan ‘final award’ berhubung isu tuntutan pihak mengaku sebagai waris sultan Sulu pada 3 Mac lepas di Mahkamah Arbitari Paris, Perancis bagi memastikan kedaulatan dan kepentingan Malaysia terpelihara.Perdana Menteri Ismail Sabri Yaakob berkata tindakan itu dibuat bagi memastikan keputusan tersebut tidak boleh dikuatkuasakan selain memastikan Malaysia tidak perlu membayar wang pampasan sebanyak AS$14.9 bilion (RM62.59 bilion) seperti yang dituntut.Beliau turut menegaskan bahawa tuntutan oleh pihak yang mengaku sebagai waris kepada sultan Sulu terhadap kerajaan Malaysia melalui prosiding timbang tara antarabangsa itu adalah tidak sah dan melanggari undang-undang.“Ini kerana pelantikan penimbang tara Dr Gonzalo Stampa telah dibatalkan oleh Mahkamah Tinggi Madrid pada 29 Jun 2021 yang mengakibatkan semua keputusan dikeluarkan beliau tidak sah, termasuk ‘final award’ yang dikeluarkan pada 28 Februari 2022,” katanya dalam kenyataan hari ini.Perdana Menteri berkata Dr Stampa bagaimanapun tidak mengendahkan keputusan Mahkamah Tinggi Madrid dengan memindahkan tempat timbang tara ke Paris dan telah meneruskan prosiding timbang tara sehinggalah beliau mengeluarkan final award tersebut.Ismail berkata kerajaan tegas dengan pendirian bahawa Sabah telah diiktiraf oleh Pertubuhan Bangsa-Bangsa Bersatu (PBB) dan masyarakat antarabangsa sebagai sebahagian daripada Persekutuan Malaysia sejak 16 September 1963 dan tidak akan melayan sebarang tuntutan daripada mana-mana pihak berkenaan negeri Sabah.“Dalam hal ini, kerajaan Malaysia tetap komited untuk menyelesaikan isu ini secara tuntas dan muktamad.“Adalah ditekankan bahawa Kerajaan Malaysia tidak akan berganjak walau seinci pun dalam menjaga dan mempertahankan kedaulatan negara dan kedudukan Sabah dalam Malaysia akan dipertahankan untuk selama-lamanya,” katanya.


Adakah kerajaan PH-BN masih perlukan pengaruh, populariti Najib?

Penganalisis politik berkata kerajaan campuran pimpinan Perdana Menteri Anwar Ibrahim tidak memerlukan pengaruh dan populariti Najib Razak yang kini sedang menjalani hukuman 12 tahun penjara selepas disabitkan atas kesalahan pecah amanah, salah guna kuasa dan pengubahan wang haram dana RM42 juta milik SRC International Sdn Bhd (SRC).
Mazlan Ali dari Universiti Teknologi Malaysia (UTM) melihat Anwar sudah cukup dengan kehadiran Presiden Umno Ahmad Zahid Hamidi sebagai timbalan menteri dalam mengekalkan kuasa dan kestabilan kerajaannya.
“Anwar sudah cukup dengan Zahid,” katanya kepada MalaysiaNow.
Katanya, buat masa ini pemikiran pemimpin utama Umno itu dilihat tidak sebulu dengan PAS dan Bersatu menjadikan ianya sudah cukup baik untuk pentadbiran Anwar.
Tidak lama selepas kejatuhan kerajaan Barisan Nasional (BN) pada Pilihan Raya Umum ke-14 (PRU14) menyaksikan siri pertuduhan kes-kes mahkamah yang melingkari kehidupan harian Najib.
Ketika itu ratusan penyokong bekas perdana menteri itu memenuhi perkarangan kompleks mahkamah di Kuala Lumpur sebagai tanda sokongan sewaktu beliau berdepan puluhan kes mahkamah.
Mereka datang dari pelbagai tempat termasuk dari Pekan, Pahang.
Tidak cukup dengan itu, mereka juga sering kali menerima amaran daripada pihak polis supaya tidak membuat gangguan dan kekecohan dalam kawasan mahkamah.
Sama sakitnya betis Najib naik turun tangga mahkamah, sama naik juga populariti beliau yang mencetuskan fenomena “Bossku” sehingga dikatakan menjadi sebab utama Barisan Nasional (BN) boleh menang hatrik dalam beberapa episod pilihan raya kecil (PRK) pada 2018 dan 2019.
Beliau dilihat sangat aktif “berdampingan” dengan kumpulan anak muda terutamanya mereka yang meminati sukan permotoran.
Ketika itu, di masa sahaja Najib pergi beliau akan sampai dengan “geng” motornya.
Di situ juga beliau membuat perjumpaan dengan orang ramai dan semakin dikenali dengan slogan “Bossku” yang menjadi jenama barunya selepas BN kalah dalam pilihan raya.
Zahid turut mengiktiraf fenomena “Bossku” dalam persidangan agung tahunan parti itu kerana menganggap ianya menjadi faktor utama kebangkitan sokongan akar umbi.
Empat tahun selepas itu, Najib dihantar ke penjara dan bergelar seorang banduan.
Populariti Najib kemudiannya semakin pudar.
Selepas dihantar ke penjara Najib masih berulang alik ke mahkamah bagi kes perbicaraan 1MDB.
Tiada lagi kelihatan “geng” motornya hadir memberi sokongan, cuma tinggal beberapa orang penyokong yang setia.
Kini selepas penubuhan kerajaan campuran, tiada juga kedengaran suara-suara pemimpin Umno yang menggesa campur tangan kerajaan dalam semakan sabitan kes SRC di mahkamah yang masih belum diputuskan Mahkamah Persekutuan.
Nasib dan perjalanan kerjaya politiknya dilihat semakin sepi sedangkan kembalinya BN dalam kerajaan sepatutnya menjadi berita baik dan membuka lebaran baru dalam hidup bekas perdana menteri itu.
Penganalisis politik Oh Ei Sun berkata senario dan sokongan politik kini benar-benar cepat berubah dalam sekelip mata.
Menurut Oh, ini kerana ianya bergantung kepada keadaan demografi dan sosiopolitik semasa.
Pemerhatiannya percaya, sokongan terhadap fenomena masih wujud dan Umno perlu bijak menguasai sokongan itu kepada pelbagai bentuk dan saluran.
“Umno mesti cabangkan apa-apa sahaja bentuk sokongan yang diperolehnya,” kata Oh.
Pada 2020, MalaysiaNow mendedahkan Zahid dan Najib mengutus surat yang menyatakan sokongan terhadap Anwar sebagai perdana menteri kepada Yang di-Pertuan Agong Sultan Abdullah Sultan Ahmad Shah.
Najib kini berada dalam usaha terakhirnya untuk mengetepikan sabitan dan hukuman penjara 12 tahun dan denda RM210 juta yang dikenakan ke atasnya selepas didapati bersalah menyeleweng dana SRC.
Beliau yang sedang menghuni Penjara Kajang turut memohon hukuman ke atasnya itu ditangguhkan sementara menunggu pendengaran permohonan semakan berkenaan.
Mazlan berkata ianya sukar untuk diramal.
Ini kerana situasi politik masa kini katanya tidak lagi boleh dianalisis secara “hitam putih” tetapi memerlukan pandangan yang lebih mendalam.
Ini terutamanya selepas pembentukan kerajaan baru yang menyaksikan penglibatan bersama seteru politik DAP-Umno dalam satu kerajaan yang sama.
“Kalau kita nak analisis politik itu dengan ‘konsep apa’, ‘sebab dan kenapa’.
“Tak boleh dah, kena pergi lebih jauh sikit,” katanya.


Polis tahan lelaki berhubung insiden merusuh

Polis menahan seorang lelaki bagi membantu siasatan kes insiden merusuh di Parit Raja, Batu Pahat yang tular dalam laman sosial hari semalam.Ketua Polis Daerah Batu Pahat ACP Ismail Dollah berkata lelaki tempatan berumur 21 tahun itu ditahan ketika dipanggil untuk memberi keterangan mengenai kejadian di Balai Polis Parit Raja, Batu Pahat, kira-kira jam 8.30 malam.Katanya, sebelum itu, polis dimaklumkan orang awam mengenai penemuan kain rentang bertulis “Kerajaan Gagal” yang digantung di sebuah jejantas Jalan Parit Raja menuju ke Ayer Hitam pada jam 11.04 pagi semalam.Ekoran daripada itu, beberapa anggota katanya pergi ke lokasi dimaksudkan dan mendapati kain rentang tersebut diturunkan oleh orang awam.“Namun tidak lama selepas itu, polis menerima pula aduan tentang satu video perhimpunan, pembakaran suar dan kejadian menaikkan kain rentang yang tertulis ‘Kerajaan Gagal’ tanpa mematuhi prosedur operasi standard (SOP) ditetapkan.“Hasil siasatan awal mendapati kejadian tersebut berlaku di kawasan Parit Raja dan dipercayai kain yang dinaikkan semasa perhimpunan berkenaan adalah kain rentang sama yang digantung di jejantas berkenaan,” katanya dalam kenyataan di Johor Bahru malam tadi.Beliau menambah polis juga menerima beberapa laporan yang memaklumkan terdapat aktiviti Mat Rempit di kawasan terbabit dari jam 12 tengah malam tadi hingga 1 pagi ini.Oleh itu, katanya, polis akan mempertingkatkan tindakan pencegahan dan penguatkuasaan di daerah itu khususnya kawasan Parit Raja.Dalam masa sama, pihaknya mengenal pasti beberapa individu terbabit dan usaha untuk mengesan dan menahan mereka sedang dijalankan.Kes disiasat di bawah Seksyen 144/269 Kanun Keseksaan dan Seksyen 8 Akta Bahan Letupan 1957.


Tiada masalah Najib dapatkan bekalan ubat sendiri, kata Khairy

Najib Razak boleh membeli bekalan ubat sendiri dari sumber luar jika tidak mahu menerima ubat yang dibekalkan Kementerian Kesihatan.
Menteri Kesihatan Khairy Jamaluddin berkata perkara itu telah dimaklumkan kepada ahli keluarga bekas perdana menteri itu.
“Tetapi saya difahamkan di penjara pun memang Najib bawa bekalan ubat dia sendiri. Jadi kita pun tidak ada masalah kalau dia nak bawa bekalan ubat itu dan saya difahamkan dia memang dah bawa dah ke HKL (Hospital Kuala Lumpur), dia boleh guna sahaja bekalan ubat dia,” katanya.
Beliau berkata demikian pada sidang media selepas Majlis Menandatangani Memorandum Persefahaman (MoU) antara Kementerian Kesihatan dan IHH Healthcare Malaysia semalam.
Khairy diminta mengulas laporan media yang memetik peguam Zaid Ibrahim menggesa Kementerian Kesihatan memberikan Najib ubat yang bekas perdana menteri itu selalu gunakan untuk penyakit darah tingginya.
Khairy berkata beliau telah menyemak peraturan penjara iaitu pihak penjara akan memeriksa terlebih dahulu bekalan ubat yang dibeli keluarga banduan sebelum diberikan kepada banduan terbabit.
“Dan di HKL saya maklumkan kepada pengarah, kita amalkan benda yang sama. Kalau di penjara dia boleh gunakan ubat dia, bila bekalan tu dah sampai dia gunalah, jadi tak timbul yang kita menafikan dia (pengambilan ubat yang dimahukan).
“Pada hari itu sebelum dia dibenarkan keluar wad, amalan biasa hospital kerajaan sebelum kita benarkan pesakit keluar dari wad kita akan hantar dia balik dengan bekalan ubat yang dikeluarkan farmasi hospital, jadi ubat dari farmasi hospital kami di kementerian ini ialah ubat generik,” katanya.
Semalam, Khairy memaklumkan keadaan kesihatan Najib yang dimasukkan ke HKL pada Isnin adalah stabil dan bekas perdana menteri itu akan terus menerima rawatan di hospital berkenaan.
Terdahulu Khairy berkata MoU yang ditandatangani pada majlis itu merupakan perjanjian bersejarah kerana tidak pernah dibuat dalam skala besar iaitu melibatkan 500 pesakit kanser daripada hospital kerajaan yang dipilih untuk mendapatkan rawatan di hospital swasta terlibat menggunakan fasiliti mereka.
“Ini (program berkenaan) ditaja sepenuh oleh pihak IHH dan kita tengok dulu kejayaan program ini dan sekiranya kita nak melanjutkan program ini bolehlah kita bincang kemudian, sama ada kita bayar sedikit ataupun ada elemen tajaan dan sebagainya.
“Ini adalah langkah yang sangat-sangat berkesan untuk memperkenalkan teknologi terkini dan rawatan menggunakan teknologi terkini kepada pakar daripada kementerian dan kepada pesakit kanser yang dirawat di fasilit Kementerian Kesihatan,” katanya.
Sementara itu IHH Healthcare Berhad (IHH) melalui anak syarikat milik penuhnya Pantai Medical Centre Sdn Bhd (IHH Healthcare Malaysia) dalam kenyataan berkata MoU yang ditandatangani hari ini adalah untuk melanjutkan penjagaan dan rawatan pesakit kanser di Malaysia melalui rangkaiannya yang terdiri daripada Hospital Pantai, Hospital Gleneagles dan Pusat Perubatan Prince Court.
Menurutnya IHH Healthcare Malaysia akan menaja sepenuhnya radioterapi dan radiosurgeri untuk 500 pesakit kanser yang menjalani rawatan di hospital kerajaan, dengan pesakit yang dikenal pasti dan dirujuk oleh Kementerian Kesihatan serta pakar yang ditetapkan mereka, akan menerima rawatan di tujuh hospital IHH Healthcare Malaysia yang dilengkapi dengan teknologi terkini untuk merawat kanser.


Mahukah Umno jadi pembangkang semula?

Pimpinan Umno boleh memberi pelbagai ulasan dan alasan mengenai situasi terkini politik dan kedudukan parti Melayu itu, tetapi realitinya akar umbi dan pimpinannya tidak mahu menjadi sebuah parti pembangkang kembali.Pimpinan Umno boleh terus bertelagah sesama sendiri, boleh terus mengecam Bersatu dan bermain silap mata dengan Anwar Ibrahim, tetapi tiada yang akan berani melakukan sesuatu sehingga terjatuh semula sebagai pembangkang.Kemarahan rakyat yang tiba-tiba membara terhadap ahli politik kerana angka jangkitan Covid-19 naik mendadak selepas Pilihan Raya Negeri (PRN) Sabah menyebabkan peluang membubarkan Parlimen secepat mungkin kini malap.Keinginan melihat Parlimen dibubarkan secepat mungkin merupakan hasrat Umno selama ini. Ini kerana Umno berkeyakinan akan menang pada Pilihan Raya Umum ke-15 (PRU15).Persoalannya, apakah Umno yakin menang secara bersendirian ataupun yakin menang bersama Muafakat Nasional dan Perikatan Nasional? Jawapan kepada soalan ini sangat penting untuk menentukan strategi dan langkah Umno seterusnya.Jika sebahagian memilih bersama Anwar, yang ruginya ialah Umno.Pertama, Umno akan berpecah akhirnya. Sekarang Umno sekadar retak bukan berpecah.Kaca retak masih berfungsi sebagai kaca. Jika sebahagian Umno memilih bersama Anwar, pepecahan akan ibarat kaca berkecai. Ia tidak dapat lagi digunakan.Katakanlah sebahagian Umno memilih bersama PKR lalu Parlimen terpaksa dibubarkan, siapakah kawan dan lawan Umno pada PRU15?Pertama, para pendokong kerajaan Muhyiddin Yassin dan Muafakat Nasional akan menganggap Umno sebagai pembelot lalu dicop sebagai musuh.Mereka yang masih ingin bersama Muafakat Nasional dan mendokong kerajaan Muhyiddin akan terpaksa melompat ke Bersatu.Kedua, apa pula yang akan berlaku kepada hubungan Umno, PKR, DAP dan Amanah? Bagaimana pula dengan nasib Barisan Nasional (BN)? Sudah tentu ia akan hancur berkecai.Ketiga, apakah DAP dapat menelan segala laungan-laungannya seperti “penyamun” dan “perosak” terhadap Umno lalu cuba memutihkan Umno seperti memutihkan imej Dr Mahathir Mohamad ketika PRU14?Keempat, sekiranya isu pembahagian kerusi dengan Bersatu di Perikatan Nasional menjadi fokus pertelingkahan utama Umno, apakah tidak perlu bimbang tentang isu pembahagian kerusi apabila mereka bekerjasama dengan PKR dan Amanah?Bukankah kebanyakan kerusi Umno akan bertembung juga dengan PKR dan Amanah?Kelima, jika Umno bekerjasama dengan PKR, apakah Umno tidak berkeinginan juga menjadi abang besar lalu membolot jawatan perdana menteri?Sekiranya boleh bertoleransi dengan PKR di dalam isu ini, mengapa tidak dapat bertoleransi dengan Bersatu, sedangkan kedua-dua parti ini lahirnya daripada perpecahan Umno?Keenam, antara Pakatan Harapan dan Perikatan Nasional, tepuk dada tanya sendiri, siapakah yang lebih menerima Umno seadanya dan siapa yang hanya mahu menggunakan mereka?Hakikatnya, Umno baru keluar ICU selepas 22 bulan menjadi pembangkang. Kedua-dua presiden dan bekas presiden masih terpalit isu mahkamah.Umno perlu mengambil masa untuk menggembalikan kekuatannya seperti dahulu.Dan persepsi terhadap Umno juga memerlukan masa yang panjang untuk pulih. Di PRN Sabah sudah terbukti Umno tidak sekuat dulu.Umno memerlukan Perikatan Nasional untuk membentuk kerajaan Sabah.Perikatan Nasional juga memerlukan Umno untuk membentuk kerajaan Sabah. Ia berbeza dengan Warisan dan PKR, mereka perlu “menggunakan” Umno untuk mendapat kembali kuasa.Ingatlah, Muhyiddin bukan musuh Umno.Sebaliknya Muhyiddin kembali menyelamatkan Umno meskikan satu ketika beliau dikorbankan mereka.Akar umbi Umno hanya ada satu harapan pada pimpinan mereka, buatlah apa sahaja, tapi jangan sesekali sehingga menyebabkan kembali menjadi parti pembangkang.


SPRM sita akaun bank Bersatu selepas dibeku

Suruhanjaya Pencegahan Rasuah Malaysia (SPRM) hari ini menjelaskan dua akaun bank milik Bersatu disita selepas mengemukakan perintah kepada bank mengikut akta pengubahan wang haram.
Suruhanjaya itu dalam satu kenyataan berkata, perintah itu dikemukan selara dengan Seksyen 50 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.
Ia menambah akaun terbabit sebelum ini dibekukan pada 12 dan 13 Januari mengikut Seksyen 44 akta yang sama bagi membantu siasatan berhubung wang yang disyaki diperoleh daripada hasil haram.
“Susulan itu, SPRM telah melaksanakan tindakan sitaan tersebut pada 11 April 2023 berhubung siasatan dan pertuduhan terhadap Presiden Parti Pribumi Bersatu Malaysia, Muhyiddin Yassin di bawah Akta Suruhanjaya Pencegahan Rasuah 2009 dan AMLATFPUAA 2001,” kata suruhanjaya itu.
Selasa lalu, The Edge Markets melaporkan Bersatu menulis surat kepada SPRM bertanyakan mengapa akaun CIMB Islamic dan AmBanknya masih dibekukan selepas tempoh 90 hari.
Bersatu memfailkan semakan kehakiman selepas SPRM menolak permohonan parti itu supaya pembekuan itu ditarik balik.
SPRM mengesahkan pada 1 Februari suruhanjaya itu membekukan beberapa akaun bank milik Bersatu berhubung dakwaan penyelewengan dana yang digunakan kerajaan ketika negara berhadapan dengan pandemik Covid-19.
Presiden Bersatu, Muhyiddin kemudiannya ditangkap dan didakwa atas tuduhan salah guna kuasa dan pengubahan wang haram, serta dihalang meninggalkan negara.
Pengerusi Perikatan Nasional (PN) itu mendakwa pertuduhan yang dikenakan terhadapnya adalah bermotifkan politik.